
ועדת משנה לתקנות שיוויון זכויות לאנשים עם מוגבלות 
 13/03/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 73>
 מישיבת ועדת המשנה של ועדת העבודה, הרווחה והבריאות

לתקנות שיוויון זכויות לאנשים עם מוגבלות 
 יום שלישי, י"ט באדר התשע"ב (13 במרץ 2012), שעה 10:00
<סדר היום:>
<תקנות שוויון זכויות לאנשים עם מוגבלות (הסדרת נגישות לשירותי תחבורה ציבורית)(תיקון), התשע"א 2011>
נכחו:

<חברי הוועדה:> 
אילן גילאון – היו"ר 
<מוזמנים:> 
	שמואל חיימוביץ'
	–
	ממונה נגישות ארצי, נציבות שיוויון לאנשים עם מוגבלות

	ערן טמיר
	–
	ריטיינר של הנציבור, נציבות שיוויון לאנשים עם מוגבלות

	שירה ילון חיימוביץ'
	–
	ריטיינרית של הנציבות, נציבות שיוויון לאנשים עם מוגבלות

	נורית ניישטט
	–
	ריטיינרית של הנציבות, נציבות שיוויון לאנשים עם מוגבלות

	אורנה ערן
	–
	ריטינרית של הנציבות, נציבות שיוויון לאנשים עם מוגבלות

	אבי רמות
	–
	יועץ נגישות, עמותת שק"ל, משרד התחבורה, התשתיות הלאומיות והבטיחות בדרכים

	הרצל רביניאן
	–
	לשכה משפטית, משרד התחבורה, התשתיות הלאומיות והבטיחות בדרכים

	יעל ניסן
	–
	עוזרת מנהלת ריפוי בעיסוק, משרד הבריאות

	מירב גת
	–
	יועצת נגישות, משרד הרווחה והשירותים החברתיים

	אפרים חוצ'ה
	–
	סגן מנהל אגף השיקום, משרד הרווחה והשירותים החברתיים

	צילה לוין
	–
	רכזת נגישות - מהנדסת, משרד הרווחה והשירותים החברתיים

	עדי גולדינר
	–
	מחלקת ייעוץ וחקיקה, משרד המשפטים

	אלחנן ירס
	–
	יועץ רווחה, המשרד לאזרחים ותיקים

	ליאור קמזון קליין
	–
	רכז צמי"ד, עיריית ירושלים

	ראובן ברון
	–
	מורשה נגישות השירות, המרכז לעיוור בישראל

	יובל וגנר
	–
	יו"ר העמותה, עמותת נגישות ישראל

	מיכל שיק הר-טוב
	–
	יועמ"ש, עמותת נגישות ישראל

	גבריאלה עילם
	–
	נגישות לשירות, עילם

	ישראל אבן זהב
	–
	חבר הנהלה ויועץ נגישות, מטה מאבק הנכים

	יעקב עילם
	–
	נגישות, מטה מאבק הנכים

	יוסף בוקר
	–
	חבר עמותה, עמותת נמ"ג (ניוון מקולרי גילי)

	אלכס קרוסקין
	–
	סמנכ"ל הנדסה, סיטיפס, הרכבת הקלה

	דניאל גלילי
	–
	עמותת 'נכים למען נכים'


<ייעוץ משפטי: >
אייל לב ארי
<מנהלת הוועדה:>
וילמה מאור
<קצרנית פרלמנטרית:>
ס.ל., חבר המתרגמים
<תקנות שוויון זכויות לאנשים עם מוגבלות (הסדרת נגישות לשירותי תחבורה ציבורית)>
(תיקון), התשע"א 2011

<היו"ר אילן גילאון:>
בוקר טוב. הראשונה שרוצה לדבר זו גבי, להצהרה, ואחרי זה נחזור חזרה לנקודה שסיימנו בה. בבקשה, גבי.

<גבריאלה עילם:>
אני רוצה לבקש שנתייחס לתקנות האלה כתקנות לרכבת קלה נגישה, לא רק לפי מה שישנו כרגע ברכבת בירושלים, אלא גם לרכבות עתידיות ובמידת הצורך, כדי שלא תהיה בעיה עם הרכבת בירושלים נחריג את הדברים שכבר נעשו, כיוון שישנם דברים שכדאי שיהיו משוחררים או שהם בכלל לא היו רלוונטיים לירושלים והם יהיו רלוונטיים אולי לרכבות הקלות הבאות הרבות שיהיו בישראל. 

<היו"ר אילן גילאון:>
אני שמעתי ואני די מקבל את מה שאת אומרת, אני חושב שזה הגיוני. 

<שמואל חיימוביץ':>
במה זה שונה ממה שהתכוון המשורר? 

<היו"ר אילן גילאון:>
בסדר, שאנחנו בכל מקרה נלחמים, זה לא משנה. שלא יקרה, יכול להיות שיש משהו מסוים, לא נכריח את ירושלים, זה כבר ישנו, אבל בסדר. את ירושלים תמיד החריגו בכל מקרה. 

<דניאל גלילי:>
אני נמצא פה בשמו של משה בר שלצערנו לא יכול להיות עקב דיון דחוף בנושא המים בוועדת הכספים. אני קראתי את התקנות, כפי שאתה יודע, הרבה מאוד אנשים פנו לעמותה שלנו בזמן האחרון, כולל עיוורים עם כלבי נחייה ונכים על כיסאות גלגלים, שהם לא יכולים להיכנס לרכב ציבורי, בין אם זה מונית ובין אם זה כל רכב ציבורי אחר, או בין אם זה אפילו בית עסק ציבורי, בגלל הכלב או הכיסא. מה שאנחנו בעיקרון ביקשנו שיופיע, ואני אודה לך אם תוכל לקחת את זה לתשומת לב, זה החמרת הענישה נגד בית עסק או נגד רכב ציבורי- - - 

<היו"ר אילן גילאון:>
אבל אנחנו כרגע בדיון על נושא של רכבת קלה. 

<דניאל גלילי:>
בסדר, אין בעיה, רק שזה- - - 

<היו"ר אילן גילאון:>
אם יש עניין של כלב נחייה ברכבת קלה, אני מצטער שאני נותן לך תשובה ביורוקרטית, פשוט כל דבר לגופו. ההערות הכלליות- - - 

<דניאל גלילי:>
בסדר, אז רק לתשומת לב היושב ראש. 

<היו"ר אילן גילאון:>
בסדר.

<אייל לב ארי:>
אנחנו ממשיכים בהקראה, בתקנה 2 לגבי סעיף 26ב(7).

(מקריא): "26ב(7) בסמוך לדלת הנגישה יותקנו סמלי הנגישות, והכניסה תצוין ככניסה נגישה לאדם הנע בכיסא גלגלים;

"(8) המרווח האופקי שבין סף הקרון בדלת הנגישה לבין הרציף לא יעלה על 50 מילימטרים; המרווח האנכי המרבי שבין סף הקרון בדלת הנגישה לבין הרציף יהיה בין 35 מילימטרים מעל הרציף ובין 16 מילימטרים מתחת לרציף; ברציף שבתחנת רכבת מקומית תת קרקעית יהיה המרווח האנכי- - - 

<היו"ר אילן גילאון:>
למה יש צורך בדבר כזה של הפרש, למה לא 0? 

<אבי רמות:>
הרכבת לפעמים מלאה ולפעמים ריקה ולכן המרווח הזה מאפשר שב-5 בבוקר זה יהיה  טיפה למעלה וב-4 אחרי הצהריים- - - 

<היו"ר אילן גילאון:>
אחרי שאנשים אוכלים זה ב-8. 

<אבי רמות:>
וכדי להגיע למספרים האלה עשינו ניסוי של שלושה ימים עם סימולטור ושמוליק השתתף בזה ב- - - 

<שמואל חיימוביץ':>
יש עוד טענה, שיש שחיקה של הגלגלים במשך הזמן וכדי שלא יהיה צריך להחליף אותם באופן תדיר, אבל בהמשך הסעיף, הייתי רוצה להתייחס לאמירה של החרגה בתחנות תת קרקעיות. 

<ישראל אבן זהב:>
אני חושב שאין שום בעיה עם הפילוס הזה. בכל העולם המרווחים שואפים ל-0 כמעט, שחיקה של הגלגלים קיימת גם בכל העולם ובכל זאת כל הרכבות שאני נכנסתי, אמנם הן לא היו נגישות כמו פה בירושלים, אלא הרבה יותר, לא היו את המרווחים האלה, לא היו קפיצות, נכנסת חלק לקרון. אם גלגלים נשחקים אז יודעים להחליף גלגלים, גם פסים אם נשחקים.

<היו"ר אילן גילאון:>
אבל גם 16 מילימטרים זה לא כלום.

<ישראל אבן זהב:>
נוסף לכך, לגבי הגובה של הקרון, אם הוא מלא או ריק, יש פילוס אוטומטי, מה שנקרא, שהקרון מפלס את עצמו לפי המשקל שיש בו ולכן גם זה לא רלוונטי. זה שלא הזמינו את זה פה עם פילוס אוטומטי, זו כבר בעיה תכנונית שכנראה המתכננים או רצו לחסוך כסף או אני לא יודע מה.

<היו"ר אילן גילאון:>
פילוס? מאיזה פועל בא פילוס?

<ישראל אבן זהב:>
לפלס.

<היו"ר אילן גילאון:>
מפלס. אוקי. 

<יעקב עילם:>
היום בקרונות החדשים, בטכנולוגיה החדשה, קרונות באים עם מה שנקרא פילוס אוטומטי פניאומטי, כשהם יודעים לפלס את עצמם לגובה שמכוונים אותם והמצב הזה קיים, ומי שרוצה לראות את זה הכי טוב יכול לראות את זה בהיתרו, שנפתחה לפני שנה וחצי רכבת תחתית בטרמינלים שמה והיא מגיעה למפלס של 0 ורואים את זה במספר תחנות רכבת תת קרקעיות שנעשו בעולם. זה פשוט עניין של הקרון, איזה קרון מזמינים. אם אתה מזמין קרון ירוק, אתה מקבל קרון ירוק, אם אתה מזמין קרון כחול, אתה מקבל קרון כחול, אבל אני חושב שהשאיפה מבחינת הכוונה של התקנות צריכה להיות ככה שבבוא היום, כאשר יזמינו קרונות, יש לוודא שהמפלס יהיה ככל הקרוב למפלס הרציף. 
<שמואל חיימוביץ':>
מה זה 'ככל הקרוב'? 

<יעקב עילם:>
איזה שהיא שאיפה כזו.

<היו"ר אילן גילאון:>
המינימום שאפשר 0. 

<קריאה:>
0 זה אידיאל, אז נניח שיש- - - 

<יעקב עילם:>
אי אפשר 0 כי יש סטייה קלה. 

<היו"ר אילן גילאון:>
אני שואל את שמוליק, מה מאידך? 

<שמואל חיימוביץ':>
אנחנו תומכים ב-0, אבל הואיל ונטענה טענה בירושלים בזמנו והוכח בניסוי שאפשר להתמודד עם מצבים מסוימים שאני בעקבות הניסוי הזה הגדרתי את התחומים האפשריים, כולל התניה שהסף יהיה בשיפוע בתחילתו, שלא יעלה על 50% שיפוע, אז בירושלים אנחנו חיים עם זה וזה עובד טוב. הבעיה היא שבתל אביב יש טענה שבתחנות תת קרקעיות אי אפשר להגיע למצב של מינוס 16 מילימטר מסיבות של מילוט במקום סגור ויש סכנה ש- - - מילוט, שאנשים בשעת סכנה ייתקעו בסף הזה. דיברו איתי על המצב הזה ומה שמוצע כאן היה בזמנו מותנה בהוכחה בניסוי, שהם יכולים לאפשר את הנגישות גם בסף שהוא מגיע לגובה יותר גדול. 

<היו"ר אילן גילאון:>
אבל, שמוליק, אם כאן נטען שבאמת יש דבר כזה שנקרא פילוס אוטומטי.

<שמואל חיימוביץ':>
אני לא מכיר את זה, על משרד התחבורה לענות לעניינים הטכניים.

<היו"ר אילן גילאון:>
האמת, אני לא מבין הרבה בטכנולוגיה, אבל זה נראה לי כל כך פשוט. הנושא הזה שאנשים נתקלים בגראד הזה של ה-16 מילימטר ברור לי, מה מאידך קורה לאדם שנכנס עם עגלה עם גלגלים לתוך המעבר. 
<שמואל חיימוביץ':>
עד פלוס 35, אם עושים סף משופע בהתחלה- - - 

<היו"ר אילן גילאון:>
35, זה 3.5 סנטימטרים. 

<שמואל חיימוביץ':>
3.5 סנטימטרים בתנאי שהסף בהתחלה הוא משופע בשיפוע שלא יעלה על 50%. 

<קריאה:>
ואם הסף יותר נמוך מהמשטח לידו? 

<שמואל חיימוביץ':>
אז אין שום בעיה, כי אז זה מינוס 16 לעומת הרציף והרציף מעוגל. 

<היו"ר אילן גילאון:>
אבי, אתה תסביר לנו למה- - -

<שמואל חיימוביץ':>
רגע, יש בעיה של כניסה ויציאה היום בירושלים? 

<ישראל אבן זהב:>
כן, חבל שלא קראת את המכתב שלי. 

<שמואל חיימוביץ':>
ראיתי, בגלל שלא בנו טוב את הרציף. 

<ישראל אבן זהב:>
מה זה מעניין אותי? זה חלק מה- - - 

<היו"ר אילן גילאון:>
ישראל, אתה לא ברשות דיבור. 

<אבי רמות:>
החברים צודקים שיש מושג שנקרא פילוס אוטומטי. המספרים פה מדברים על המצב שאחרי הפילוס האוטומטי. אני רוצה להזכיר לכם שלא מדובר באיזה חברה קיקיונית, או חברות קיקיוניות שמציעות את הרכבות האלה, מדובר בכל זאת בחברת הנסלום שהיא יצרנית הרכבות הגדולה בעולם. 

<היו"ר אילן גילאון:>
לא בומברדייה? 

<אבי רמות:>
אילן, אנחנו נדבר על זה, אני עובד סוציאלי, אנחנו נדבר על זה.

<היו"ר אילן גילאון:>
אני זקוק למטפל יותר מ- - - 

<אבי רמות:>
למרות מה שישראל אומר ואני לא יודע על סמך מה הוא אומר את זה, אבל מותר פה בכנסת להגיד הכול. לא רק שאין רכבת בעולם שהיא תמיד 0, כולל כל הדברים האוטומטיים, אלא אין אף מדינה באירופה שהסטנדרטים שלה מגיעים לסטנדרטים האלה, ואם אנחנו מנסים לחשוב מדוע אנגליה וגרמניה וצרפת וכולם נתנו סטנדרטים אחרים, זה בגלל שלמרות כל הטכנולוגיות של הפילוס, והן קיימות, לא מצליחים להגיע במשך כל היום ל- - - 

<היו"ר אילן גילאון:>
אתה אומר שהסטנדרט אצלנו הוא אפילו יותר טוב מאשר בהיתרו? 

<אבי רמות:>
אין ספק. וחוץ מזה, רק להזכיר, בהיתרו מדובר ברכבת תחתית, רכבת תחתית ורכבת קלה זו לא אותה טכנולוגיה. 

<היו"ר אילן גילאון:>
זה נכון, אבל מבחינת הכניסה לתוך הרכבת, בכל זאת אתה צריך עוד תוצר. 

<אבי רמות:>
אותה תוצרת, טכנית, לגבי רכבת תחתית אפשר לעשות קצת יותר טוב מאשר ברכבת קלה. 

<היו"ר אילן גילאון:>
אז אתה אומר ככה; אתה אומר, אל"ף, שזה כן מפולס אוטומטית, מה שפה מדובר, הטכנולוגיה הזאת קיימת גם בקרונות הללו. ואם היא לא קיימת, אפשר לפחות לדבר על העתיד. 

<אבי רמות:>
אמת. 

<היו"ר אילן גילאון:>
ובי"ת, שגם למרות זאת, אי אפשר להגיע למצב כזה מבחינה- - -  זה תלוי במשקל הרכבת ו- - - 
<אבי רמות:>
נכון. דבר נוסף, ברשותך, אילן, אחרי שהופעלה הרכבת כבר בירושלים, למשל,אנחנו בדקנו מה בפועל, מעבר לתקנים, המרווחים. מתברר שלגבי המרווח האנכי, למרות שמותר עד 50 מילימטר- - - 

<שמואל חיימוביץ':>
לא מותר עד 50, 35. 

<אבי רמות:>
לא, אני מדבר על האופקי, לא האנכי. באופקי מותר עד 50 מילימטר. בכל המדידות הרווח הכי גדול שמצאנו בפועל היה 36 מילימטר. ולגבי האנכי, שאתה הזכרת, בכמעט שום מצב לא הגיעו ל-46 מילימטרים, המקסימום מצאנו באמת בבוקר כשהרכבת הייתה גבוהה יחסית וזה הגיע ל-31-32 מילימטר. אלה מדידות בפועל. 

<היו"ר אילן גילאון:>
כך שבוודאי שאת התקנות צריך לקבוע לפחות לפי המצב הזה ולא לפי יותר. אם זה גם אפשרי, איך הוא אמר? אם זה ברווז, אז כנראה ש- - - 

<אבי רמות:>
אבל כמו ששמוליק אמר, עשינו את הניסוי ודווקא מעניין פה לגבי הניסוי שדווקא אנשים עם מוגבלות יותר גדולה, שעקב מוגבלותם משתמשים בכיסא גלגלים חשמלי, הם נכנסו הכי קל. 

<היו"ר אילן גילאון:>
ישראל, תתייחס לעניין הזה, כי יכול להיות שאנחנו מתעסקים עם משהו שהוא בכלל לא מפריע לאף אחד, אז מה אנחנו מתעסקים.

<ישראל אבן זהב:>
אני מדדתי ברכבת בירושלים- - - 

<היו"ר אילן גילאון:>
עזוב מדידה, מה זה גורם למישהו שנכנס עם כיסא גלגלים ממונע- - - 

<ישראל אבן זהב:>
במרווח של 50 סנטימטר אי אפשר להתגבר עליו עם כיסא גלגלים. 

<היו"ר אילן גילאון:>
50 מילימטר, זה 5 סנטימטרים. זה הרבה. 
<ישראל אבן זהב:>
אם יהיה אמצעי גישור, אין לי בעיה. עכשיו אם יש מרווח גם אופקי וגם אנכי, אז נניח שהרציף יותר נמוך, פשוט אנשים ייפלו מתוך כיסא הגלגלים ויחליקו לתוך הרציף. אם המצב יהיה הפוך, הם לא יוכלו לעלות לרציף.

<היו"ר אילן גילאון:>
אבל עובדה זה לא קורה. 

<ישראל אבן זהב:>
מה זה לא קורה? 

<היו"ר אילן גילאון:>
זה לא קורה. לפי התקנות ברכבת הקלה הקיימת זה לא קורה. 

<ישראל אבן זהב:>
דבר נוסף, אם יהיה מרווח של 50 מילימטרים, הגלגלים הקדמיים של הכיסאות יכולים להיתפס בין ה- - - 

<אבי רמות:>
הם לא נתפסים, ניסינו את זה, למה אתה סתם אומר את זה? 

<ישראל אבן זהב:>
אבי, אתה ניסית? ישבת על כיסא גלגלים וניסית? לא ניסית את זה. 

<אבי רמות:>
גם אני ישבתי על כיסא. 

<היו"ר אילן גילאון:>
ישראל, בכל זאת זה לא קרה עד עכשיו. 

<ישראל אבן זהב:>
זה לא קרה, אבל אתה צריך שזה יקרה? 

<היו"ר אילן גילאון:>
לא, אבל יש פה איזה שהוא ניסיון אמפירי. כי תראה, אני בעד שנתעקש על משהו שבאמת יוצר אי נוחות. כשאני עולה על מדרכה, נניח, אני עם הקלנועית תמיד בודק את זה, ואני באמת רואה גובה של 50 מילימטר או למעלה מזה, יש פחד בכלל ללכת למקום כזה, כי אתה כל הזמן חושב שזה הופך אותך. 
<ישראל אבן זהב:>
נכון, עם כיסא גלגלים זה עוד יותר בעיה, כי הרבה פעמים- - - 

<היו"ר אילן גילאון:>
אבל הוא מדבר על דבר אחר, הוא אומר גם המפרט וגם הוא רוצה לעשות שיפוע. 

<ישראל אבן זהב:>
השיפוע יכול להגיע למצב שאם הגלגלים נשחקים או הפסים נשחקים, אתה תימצא מתחת ל- - - 

<היו"ר אילן גילאון:>
אני אשאל אתכם שאלת תם אחרת, של איש לא מקצועי. המרחק במדרכה, כשאני עובר ממעבר חצייה אל המדרכה, מה הוא הגובה? 

<שמואל חיימוביץ':>
התקן מבקש שזה יהיה מגובה 0 ואם יש שיפוע, מותר שהוא יהיה לגובה של 2 סנטימטרים, אבל לא יותר מ-50%, כלומר לאורך 4 סנטימטרים.

<היו"ר אילן גילאון:>
ולמה ברכבת שזה לא יהיה אותו- - -

<שמואל חיימוביץ':>
כי הם לא מצליחים להגיע לדבר הזה, והוכיחו לנו בניסוי שאפשר לחיות בתחום מסוים שאותו אני, כממונה נגישות הארצי, הגדרתי ואישרתי, אבל רוצים לחרוג מזה ואני לא מסכים שיחרגו בלי להוכיח שזה אפשרי, וזה בכל מה שקשור לתחנות התת קרקעיות שמגדילים פה 0 פלוס 10.  בחלק אחד של התקן מרווח אופקי, בתקן מותר שיהיה 50 מילימטר. אז קודם כל אנחנו הולכים גם לפי התקן. דבר שני, אם אנחנו נכתוב פה הגבלה למרווח אופקי בתנועה שהולכים בניצב לרווח הזה, תהיה לנו בעיה עם כל מעברי החצייה שיש בהם פסים בתוך הכביש. הרי יש לנו מעברי חצייה בירושלים שהפסים האלה שבתוכם יש רווח של 45 מילימטר, מה עם זה? אז זה צריך להיות סביר. אני בדקתי את ה-BRT בצפון, עשינו ניסוי, לראות אם הוא מצליח להתקרב לרציף ולהיות בגובה המתאים והרווח שנוצר שם. אני אומר לכם, בלי הבדיקה הזאת גם, שעם 5 סנטימטרים אפשר לחיות, זה בסדר.

<היו"ר אילן גילאון:>
בלי להתהפך, בלי ליפול, בלי סכנה כזאת? 

<שמואל חיימוביץ':>
אני מדבר אופקי, רווח אופקי. אנכי, לעומת זאת, זה סיפור אחר לגמרי. במרווח אנכי, חריגה מתוך ה-35 מילימטר כלפי מעלה, אני לא מסכים שתהיה בשום פנים ואופן, אם כן, רק אם יוכיחו לנציבות, בשיתוף עם ארגונים שמייצגים אנשים עם מוגבלות, שזה אפשרי, בצורה מסודרת כמו שעשו בעבר ניסוי, זה סיפור אחר. 

<היו"ר אילן גילאון:>
עובי גלגל של עגלה, הדק ביותר הוא מה? 

<שמואל חיימוביץ':>
קודם כל יש כיסאות גלגלים שמשמשים לספורט, שהגלגלים מאוד מאוד קטנים. 

<היו"ר אילן גילאון:>
וזה לא יכול להיכנס לך לתוך ה- - - 

<שמואל חיימוביץ':>
כדי שזה יקרה, אתה צריך לא ללכת בניצב אלא להתחרט באמצע, לעצור ולעשות כאילו פנייה ואז הזווית מקבלת כך ושוקע. 

<היו"ר אילן גילאון:>
אבל יש אחד מג'נון שהולך ונתקע. 

<שמואל חיימוביץ':>
קודם כל מי שיש לו ספורטיבי, בדרך כלל אלה אנשים שמסוגלים לקפוץ רווח מסוים, אבל אני לא מדבר על זה, אני חושב שיש פה אחריות- - - 

<היו"ר אילן גילאון:>
אחד מחליט שהוא לא יודע והוא הולך לך ב- - - 

<שמואל חיימוביץ':>
אילן, יש אחריות מסוימת גם למי שרוכש כיסא גלגלים, שירכוש כיסאות שמתאימים לתנאי חוץ.

<היו"ר אילן גילאון:>
שמוליק, זה תמיד נכון מה שאתה אומר, אבל אני רוצה לצמצם, אני עובד בלצמצם סיכונים ו- - - 

<שמואל חיימוביץ':>
אני בעד שיהיה 0, בסדר? אם יצליחו להגיע ל-0, בבקשה. 

<היו"ר אילן גילאון:>
5 סנטים, זה נראה לי בדיוק מקום שגלגל של כיסא יכול- - - 

<שמואל חיימוביץ':>
אבל בוא תנסה את זה, תתיישב על כיסא גלגלים, תעבור את זה. 

<היו"ר אילן גילאון:>
אני שואל, אני לא צריך לנסות, אני מאמין למה שאתה אומר. 

<שמואל חיימוביץ':>
אז אנחנו עשינו את זה, אנחנו בנינו את זה אחרי ניסוי. 

<היו"ר אילן גילאון:>
הכיסא שלך, הגלגל שלו לא יכול להיכנס? 

<שמואל חיימוביץ':>
לא, לא. 

<ישראל אבן זהב:>
הוא כן יכול. אם תיסע אחורנית- - - 
<שמואל חיימוביץ':>
למה שאני אסע אחורנית? אני נכנס לתוך הרכבת. 

<ישראל אבן זהב:>
כי החלטת לא לעלות על הרכבת, התחלת לעלות ואתה- - - 

<היו"ר אילן גילאון:>
אנחנו עושים טעויות. 

<שמואל חיימוביץ':>
שבאמצע הסף אתה מתחרט פתאום- - -

<היו"ר אילן גילאון:>
כן, בטעות. בכביש אתה לא עושה טעויות? 

<שמואל חיימוביץ':>
ומה נעשה עם מעברי חצייה, עם הפסים במעברי החצייה? 

<היו"ר אילן גילאון:>
גם שם זה בעיה. 

<שמואל חיימוביץ':>
אז נעצור את הפסים במעברי חצייה. 

<היו"ר אילן גילאון:>
אני בסך הכול שואל, שמוליק, אתכם, המומחים. אם ה-5 סנטימטר זה דבר שאי אפשר לצמצם אותו עוד, אתה אומר שבפועל בכלל זה לא יותר מ-3- - - 

<שמואל חיימוביץ':>
כרגע זה מה שנבנה. 

<היו"ר אילן גילאון:>
אז למה שאני לא אקבע את התקנה על 3.6? 

<שמואל חיימוביץ':>
אדרבא, מה שתקבעו תקבעו. 

<היו"ר אילן גילאון:>
לא, תסבירו לי. חבר'ה, אנחנו לא במלחמה פה. 

<אבי רמות:>
אילן, מה שעשינו בניסוי זה בדיוק מה שאתה אומר. ניסינו גם כל מיני כיסאות קצת שונים וקצת מוזרים, כולל אבא שדוחף ילד עם כיסא גלגלים. עשינו באמת 25 סוגים- - - 

<היו"ר אילן גילאון:>
אמא עם עקב? 

<אבי רמות:>
עד כאן. באמת ניסינו כל מיני דברים וראינו שכמו ששמוליק אומר, שה-50 מילימטר האלה של אופקי מאפשרים באמת למגוון גדול של כיסאות להיכנס ולהשתמש וכו' וכו'. אני אומר, גם אם בפועל זה הגיע ל-36 או הגיע ל-38 או הצלחנו אפילו לצמצם את זה, לא הייתי מצמצם את זה בתקנות כי מספיק שיהיה באיזה שהוא מקום איזה שהוא שינוי או איזה שהיא אבן שתחסום, או משהו כזה, באיזה שהיא תחנה, באיזה שהוא מקום, שתהיה עברה על התקנות. מה עוד ששוב אני אומר, אני מוכן להקרין פה חלק מה-22 שעות של הניסוי ולשכנע אתכם, או לא לשכנע אתכם. אם אתם נותנים לי זמן, לשבוע הבא אני מביא 22 שעות של סרט ואני מוכן להקרין את זה פה, באמת בשמחה. 
<היו"ר אילן גילאון:>
נארגן לעצמנו 22 שעות.

<שמואל חיימוביץ':>
אגב, אני מציע לישראל לבדוק את הרווח בין המעלית לבין המפלס כשהוא יוצא מהמעלית. 

<ישראל אבן זהב:>
אני אביא מודד מוסמך- - -

<היו"ר אילן גילאון:>
תודה, ואני אקבל את זה כרגע ככה, כמו ש- - -

<שמואל חיימוביץ':>
אבל הגובה מתת קרקעי, אני לא אקבל. 

<היו"ר אילן גילאון:>
3.5 רק. 

<שמואל חיימוביץ':>
הם רוצים פה יותר. 

<היו"ר אילן גילאון:>
אז זה לא. זה יהיה התיקון. 

<ישראל אבן זהב:>
בדיונים דובר מ-0 עד 40 מילימטר. באיזה שהוא שלב זה שונה ל-50 בלי התייעצות עם הארגונים. 

<שמואל חיימוביץ':>
אבל הם מורידים את זה עכשיו. 

<ישראל אבן זהב:>
לכל אורך הדיונים אני אמרתי, אין לי בעיה, לא עם 40 ולא עם מטר, בתנאי שיהיה סף מגשר בין הקרון לרציף. זה שהרציף לא מבוצע כמו שצריך, אני מצטער, האדונים הנכבדים האלה לא מדדו איפה שצריך. 

<היו"ר אילן גילאון:>
סף מגשר מבחינה טכנולוגית, מה זה אומר? זה דבר שהוא build in בתוך הקרון? 

<ישראל אבן זהב:>
build in בתוך הקרון, שנפתחת הדלת, סף מגשר על הפער הזה ואז לא אכפת לי אם הוא יותר גבוה, יותר נמוך, יותר רחב, יותר צר- - - 

<היו"ר אילן גילאון:>
אז אפשר להתקין את התקנה בכך שברגע שזה לא עונה למינימום, אז- - -

<שמואל חיימוביץ':>
קודם כל יש היום סף מגשר קבוע, לא סף מגשר שיוצא אוטומטית ומתקרב. בזמנו הציעו דבר כזה כאחת החלופות, מסתבר שיש הרבה פעמים תקלות עם הדבר הזה והרבה פעמים זה גם לא עובד. שוב, אם לא תהיה בררה, יזדקקו כנראה להשתמש בדבר כזה, אם רוצים לעמוד בסטנדרטים של אפשרות מרווחים יותר גדולים, או לגבהים יותר גדולים. 

<היו"ר אילן גילאון:>
אז אני רוצה להבין אותך עכשיו, אתה עומד על זה שאנכי יהיה לא 5 סנטים, אלא- - - 

<שמואל חיימוביץ':>
אני אומר אנכי עד 35 מילימטר עם שיפוע של עד 50% בתחילת הסף, כפי שבפועל יש גם בירושלים ומוכח שזה עובד, בהמשך לניסויים שנערכו בעבר. 

<היו"ר אילן גילאון:>
אוקי. 

<אבי רמות:>
כלומר אתה מבטל את ההסכמה שלך, שמוליק, ל-40 פלוס 10. 

<שמואל חיימוביץ':>
כן, כי לא הוכח שזה אפשרי. 

<אבי רמות:>
אני לא מצאתי שום מקום שאתה ביקשת את זה באופן פורמלי. 

<שמואל חיימוביץ':>
אוקי, אז אני גם מצטער.

<היו"ר אילן גילאון:>
אנחנו נקבל את ההסתייגות הזאת. 

<שמואל חיימוביץ':>
אתה, כיועץ נגישות, מסכים שסעיף כזה יעבור בלי שיוכח שזה אפשרי? 

<אבי רמות:>
כן. 

<שמואל חיימוביץ':>
וזה יהיה נגיש? 

<אבי רמות:>
כן, זה יהיה נגיש. 

<דניאל גלילי:>
אני רק רוצה להפנות שאלה לרכבת הקלה, הם ציינו שהם ביצעו ניסויים בכל מיני דגמים. כפי שאתם יודעים, יש כיסאות גלגלים על סוגיהם השונים, באמת הרבה מאוד סוגים, השאלה מאיזה מוסד ממשלתי בדיוק, שאחראי על אספקת הכיסאות, כמו הביטוח הלאומי או משרד הביטחון, בעצם לקחתם את סוגי הכיסאות בשביל לעשות את הניסויים. 
<שמואל חיימוביץ':>
יש דבר כזה, שמישהו אחראי על זה? 

<דניאל גלילי:>
דיברתם עם הביטוח הלאומי בשביל לראות איזה סוגי כיסאות- - -

<היו"ר אילן גילאון:>
דניאל, המוסד לא משנה, הכיסא משנה. הם מדדו את זה. 

<שמואל חיימוביץ':>
מה זה קשור לביטוח לאומי? 

<דניאל גלילי:>
אני אסביר את השאלה שלי, יש הרבה מאוד סוגי כיסאות, יש נכים עם כל מיני סוגי נכויות, אני יכול להגיד לכם ספציפית, משה, הוא עם הכיסא שלו, אתם יודעים איזה משקל זה? זה משקל מאוד גדול ויש לו נכות מאוד ספציפית שהוא לא יכול לכופף את הרגל. יש הרבה מאוד נכים עם הרבה מאוד סוגי נכויות. אז השאלה, אתם אומרים שניסיתם את זה על כל סוגי ה- - -

<אבי רמות:>
על כל סוגי, אבל אני מוכן להגיד פה משהו, התקנות האלה באמת, כמו כל תקנות, מנסות להכליל כמה שיותר אנשים, יחד עם זה יכול להיות מצב שיום אחד שמוליק חיימוביץ' ואני הוזעקנו כי גברת אחת הזמינה עיתונאים לירושלים, לתחנת אוטובוס, והיא אמרה שה-110 סנטימטרים שמשאירים לפני התחנה, מה שאושר בתקנות, לא מספיק, וזו שערורייה. אנחנו הגענו לשם והתברר שזו גברת שלא יושבת על הכיסא, אלא היא שוכבת על הכיסא. אז יש מקרים נדירים שמישהו שוכב על כיסא למשל והתקנות לא מתאימות לו. אז אנחנו מנסים שהמקרים האלה יהיו בודדים, אבל תמיד יהיו מקרים בודדים. אנחנו מצאנו כיסא גלגלים ביישוב בדרום חברון שהוא ברוחב 95 סנטימטר, מישהו מכם ראה הרבה כיסאות גלגלים? את מומחית לכיסאות גלגלים. 

<קריאה:>
אצלנו יש. 

<אבי רמות:>
95 סנטימטרים, מה לעשות? לא ייכנס לשום מבנה ציבור כשאנחנו מאשרים פתח של 80 סנטימטרים. הוא הביא את זה מרוסיה והוא לא נכנס לשום מקום. הוא צודק, הוא לא נכנס. 

<שמואל חיימוביץ':>
אני נתקלתי בעבר במישהו שיזמה להתקין מעלית בבניין ציבורי ולהפתעתה היא לא הצליחה להיכנס עם הבאגי שלה לתוך המעלית. באגי של גולף. 

<היו"ר אילן גילאון:>
טוב. אנחנו ממשיכים. אנחנו עושים את התיקון הזה לגבי 35 ואנחנו ממשיכים. 

<הרצל רביניאן:>
מה התיקון? 

<היו"ר אילן גילאון:>
אייל מקריא לך. 

<הרצל רביניאן:>
שמוליק, אנחנו הגענו להסכמות. אם אתה רוצה לעשות- - -

<שמואל חיימוביץ':>
אין הסכמות בלי הוכחה שזה אפשרי. אין הסכמות בלי שתוכיחו שזה אפשרי. 

<הרצל רביניאן:>
אבל אם הגעת להסכמה ואתה אומר שזה- - - 

<שמואל חיימוביץ':>
אבל הסכמה הייתה בתנאי. 

<הרצל רביניאן:>
אתה אומר שזה יתבסס על ניסוי שתעשו. 

<שמואל חיימוביץ':>
עברה יותר משנה ולא עשיתם ניסוי ולא הוכח לנו- - -

<הרצל רביניאן:>
אבל איפה נאמר? תראה איזה מכתב שמראה שזו הייתה ההסכמה. 

<שמואל חיימוביץ':>
מה זה קשור מכתב או לא? אני אומר לוועדה, בתור נציבות שמייצגת את הצרכים של אנשים עם מוגבלות על פי הבנתנו, לא לאשר דבר כזה. 

<היו"ר אילן גילאון:>
בסדר גמור. 

<אבי רמות:>
אנחנו רק מבקשים אפשרות שמהנדסים יבדקו את הבקשה הזאת. 

<היו"ר אילן גילאון:>
אני יודע שיש פה מהנדסים. אתה מהנדס ואתה מהנדס- - -

<קריאה:>
אני חף מכל הנדסה. 

<אייל לב ארי:>
(מקריא- המשך 26ב(8)): "ברציף שבתחנת רכבת מקומית תת קרקעית יהיה המרווח האנכי בין 0 ל-35 מילימטרים מעל הרציף- - - השאלה אם אנחנו מוסיפים גם את החריגה של ה-10 מילימטרים כסטייה- - - 

<שמואל חיימוביץ':>
לא, כל החלק שהוא אחרי המלה 16 מילימטר מתחת לרציף, כל זה יכול לחזור לשולחן הוועדה רק אם יוכח שזה אפשרי. 

<היו"ר אילן גילאון:>
טוב. 

<ישראל אבן זהב:>
אני מבקש להשתתף בניסוי הזה, בתור אחד שיודע למדוד. 

<שמואל חיימוביץ':>
מאה אחוז, בסדר.

<היו"ר אילן גילאון:>
מרגע זה אתה ממונה להיות המודד של הוועדה. 

<אייל לב ארי:>
(מקריא): "בין 0 ל-35 מילימטרים מעל הרציף (בפסקה זו – המרווח האנכי)". נצטרך לעשות בשביל זה התאמות למרווח האנכי, גם עם המינוס 16 ששמוליק ציין. זה יהיה בעצם אם כך מרווח אחיד, גם בעיליות וגם בתחתיות.

<שמואל חיימוביץ':>
כן, יש מי שמתנגד למינוס 16 הזה, מסיבות של מהירות, שיבוא וינמק ויסביר. 

<אבי רמות:>
אז, אייל, צריכה להיות האפשרות של המהנדסים להגיב על השינוי הזה. 

<שמואל חיימוביץ':>
אבל מישהו מתחום המילוט צריך להסביר את זה, לא מהנדסים של- - -

<הרצל רביניאן:>
אני חושב שגם נטע צריכה להיות בתמונה הזאת. 

<אבי רמות:>
ודאי, כי זה תת קרקעי.  אוקי, נבקש את התגובה של נטע. 

<אייל לב ארי:>
אנחנו מוחקים את המשפט שמדבר על חריגה של 10 מילימטרים כסטייה אפשרית נוספת. לגבי הסף, לפי הנוסח, (מקריא): "סף הכניסה לקרון בדלת נגישה יהיה בעל שיפוע ומבנה התואם את דרישות ת"י 1918 חלק 3.1, בסעיף 2.2, או כזה שיאפשר כניסה ויציאה של אדם הנע בכיסא גלגלים שיורה המפקח על התעבורה ב- - -

<שמואל חיימוביץ':>
אני מדבר ברור. 

<אייל לב ארי:>
אני הבנתי שדיברת על שיפוע עד 50%. 

<שמואל חיימוביץ':>
לא, תקשיב. אנחנו מתחילים מהתחלה את (8), מגיעים ל-16 מילימטר מתחת לרציף, כאן עוצרים, מוסיפים רק את הסעיף שאומר 'בתנאי שהשיפוע של הסף יהיה לא יותר מ-50% במפגש', כל מה שקשור לאחר כך כרגע לא רלוונטי, אלא אם יוכח שזה אפשרי. 

<אייל לב ארי:>
אז גם לא הפנייה לתקן? 

<שמואל חיימוביץ':>
לא.

<היו"ר אילן גילאון:>
מתי יוכח לנו שזה אפשרי או לא אפשרי? מתי אתה מתכוון להוכיח לנו את זה? 

<קריאה:>
אם לא יוכיחו, אז אפשר לחיות עם זה. 

<אבי רמות:>
מחר אני נמצא עם נטע בתל אביב, אני אודיע להם שזאת הדרישה של...

<היו"ר אילן גילאון:>
אוקי. נמשיך.

<אייל לב ארי:>
(מקריא): "(9) הותקן בה אמצעי לגישור בין הדלתות הנגישות לבין המדרכה או הרציף, יופעל אמצעי הגישור באופן אוטומטי עם היפתח הדלתות;

"(10) בפתחי כניסה ויציאה בכל דלת יותקן פס  אזהרה ברוחב של לפחות 5 סנטימטרים לכל רוחב הסף, שיהיה בגוון המנוגד לרקע שלו; 

"(11) הדרך המובילה מן הדלת הנגישה אל המקומות המיועדים לאנשים עם מוגבלות תהיה ללא מדרגות ופנויה ממכשולים; ליד המקום המיועד לכיסא גלגלים תהיה רחבת היערכות פנויה ממכשולים, המאפשרת לבצע סיבוב בקוטר של 150 סנטימטרים;".

<גבריאלה עילם:>
נבדק שזה אפשרי? מה זה 'ליד'? האם זה בצמוד? זה חלק מהשטח של כיסא גלגלים? אני לא בטוחה שזה אפשרי בכל הרכבות. 

<ישראל אבן זהב:>
אני חושב שאין את זה בקרון, לטעמי זה גם מיותר. 

<היו"ר אילן גילאון:>
אבי, תסביר מה יש עכשיו.

<אבי רמות:>
ההיום ברכבות יש, גם בירושלים, במקום שבו צריך להעמיד או להציב את כיסא הגלגלים יש רחבה שמאפשרת תנועה- - -

<גבריאלה עילם:>
בקוטר של 150 יש מקום? 

<אבי רמות:>
בקוטר של 150. אם ישראל אומר שזה מיותר, להוריד את זה? 

<ישראל אבן זהב:>
לא אמרתי, אמרתי שאין את זה. לא כדאי לכתוב סתם, כי אם אנחנו כבר בודקים, נבדוק גם את זה. 

<שמואל חיימוביץ':>
למיטב זיכרוני היום הספסלים מתקפלים באזור הזה, משני הצדדים, כך שאפשר להקים בן אדם אם יש צורך לעשות סיבוב ולרגע לעשות את הסיבוב. כלומר הרחבה ישנה. 

<ישראל אבן זהב:>
זה נכון, הספסלים מתקפלים, אבל אני לא- - -

<היו"ר אילן גילאון:>
ישראל, אני לא מבין עכשיו למה- - - אתה כאילו עכשיו עובד הפוך מאשר בסעיף הקודם. הוא מאפשר לך פה משהו שאתה עכשיו טוען שאולי זה איננו, אז להוריד את זה? אז שזה יהיה. 

<ישראל אבן זהב:>
אבל ממילא אנחנו אמורים לבדוק, אז בואו נבדוק את זה עד הסוף. 

<שמואל חיימוביץ':>
עם כל הכבוד, התקנות כבר עברו הערות ועשינו את כל הניסויים, אי אפשר כל פעם אחרי ש. . .

<מירב גת:>
אני פה מעלה משהו עם סימן שאלה, אבל נורא חשוב לי להעלות את זה. כל הנושא של המידות בתקנות, אנחנו בעצם התייחסנו לאדם שמניע את עצמו בכיסא גלגלים, כאשר אדם שמניע את עצמו, כמו הקשישים, או כמו האנשים עם הפיגור השכלי שלרובם יש מניע, אז בעצם אנחנו נדרשים למידות יותר גדולות ואיפה שהוא בוועדות הקודמות ניסיתי כל פעם להעלות את זה ואמרתם לי שזה משהו לא הגיוני ואני מבינה ואני מקבלת. אבל דווקא אני חושבת במשהו כמו רכבת קלה, כמו בקטע של תחבורה ציבורית, שעכשיו בכלל הגישה היא כמה שיותר אנחנו מוציאים לקהילה ואנחנו רוצים שהם יוכלו לנוע, יש לי קצת בעיה עם המידה הזאת, כי אל"ף, לכיסא גלגלים פלוס אדם שמלווה אותו נדרש יותר מקום, בי"ת, כפי שקודם דיברתם על כיסאות גלגלים במידות חריגות, החבר'ה שלנו הם בהחלט עם מידות הרבה יותר גדולות של כיסאות הגלגלים. זאת אומרת אם יש לי 40% מכיסאות הגלגלים של האגף לטיפול באדם עם פיגור שכלי, יש לנו כיסאות שהם טילט וריקליין, זה אומר שזה בערך 1.10 מטר כיסא, אז אני לא אומרת שתשאירו לנו מקום כמו שאבי ציין על משהו מאוד חריג, אני מבינה את הקטע של גבול הסביר, אבל דווקא בקטע של תחבורה ציבורית הייתי כן רוצה איזה שהוא משהו לקבל לאוכלוסייה שלנו. 
<שמואל חיימוביץ':>
ה-1.10 מטר זה רוחב או אורך? 

<מירב גת:>
אורך 1.10 מטר. 

<שמואל חיימוביץ':>
אורך? אנחנו מדברים על סטנדרטים של אורך 120 כולל היושב. 

<מירב גת:>
לא, זו המידה לפני שאנחנו עושים לו את הטיל. הבעיה היא שהרבה פעמים אנחנו מסיעים אותם במנח של טיל ואז זה 1.40 מטר. 

<שמואל חיימוביץ':>
אז אם יש מקומות צרים שבעיה לעבור בהם, אפשר זמנית לעבור למצב ישיבה רגיל. 

<מירב גת:>
אני לא יכולה. לכן, עוד פעם, אני שואלת משהו, אני לא רוצה סתם פתאום פה להפיל משהו שהוא לא בגבול הסבירות, אבל אני חושבת שמקום כמו תחבורה ציבורית, רכבת קלה, כן הייתי רוצה לעודד גם את האוכלוסיות שלנו יותר להשתמש בה.

<היו"ר אילן גילאון:>
את מדברת על מצב שכיבה או חצי שכיבה? אני לא מבין.

<מירב גת:>
אני מדברת על זה שאם זה הכיסא, המושב והמשענת גב, הרבה אנשים לא יכולים לשבת במצב ורטיקלי, אז מה שאנחנו עושים, אנחנו לא משנים את הזווית בין המושב למשענת הגב, אלא לוקחים את כל זה ופשוט מטים את זה, ואז אתה מקבל את כל האורך הזה, אתה מקבל 1.40 מטר. 

<אבי רמות:>
זה הרבה אנשים? כמה זה, מירב? 
<מירב גת:>
זה מה שאני אומרת, אצלנו 40% מכיסאות הגלגלים- - - 

<אבי רמות:>
כמה אנשים? 

<מירב גת:>
כללית באגף יש לנו קרוב ל-1,800 אנשים שמשתמשים בכיסאות גלגלים. נכון שזה לא הרבה בקהילה, אבל אנחנו כן עכשיו בתהליך של להוציא לקהילה, כי זאת המגמה. אז מצד אחד אנחנו רוצים אותם בקהילה, מצד שני אנחנו צריכים לחשוב עד כמה אנחנו מאפשרים להם את הניידות הזאת. 

<היו"ר אילן גילאון:>
איזה אפשרויות טכניות יש לך לענות לדבר הזה? 

<אייל לב ארי:>
השאלה אם נכון להפנות בכלל לתקן. 

<שמואל חיימוביץ':>
בסיבוב הזה של החקיקה אנחנו קבענו בזמנו איזה רמה מסוימת של סטנדרט של מידות, אנחנו צופים שבעתיד כשבכל זאת יהיו אוכלוסיות מסוימות שיצרפו אותן ואז ירחיבו ויחליטו על סטנדרטים אחרים. זה קרה בעבר, שמשיפועים של 12% עברו ל-10% ועכשיו ל-8%. זה דבר שהולך ומתפתח. לגופו של עניין, לעניין הרכבת- - -

<היו"ר אילן גילאון:>
שמוליק, מה שאותי מעניין זה שזה לא יהיה נטל שהוא בלתי אפשרי, לא משהו אחר. אם זה בלתי אפשרי, אז זה- - - 

<שמואל חיימוביץ':>
הואיל ואנחנו מדברים על הרכבות, אז אני אענה על הרכבות. למיטב הבנתי, לפחות מהרכבת שאני מכיר בירושלים ומהסטנדרטים שנקבעים כאן, לא תהיה בעיה, גם עם כיסאות טילט, כי הדלתות מאוד רחבות ואם לוקחים שני מקומות ישיבה שאנחנו מבקשים בקרון ומעמידים שם כיסא טילט אחד, אז לכאורה אפשר בסטנדרט כזה, כולל הסיבוב שביקשנו ברחבת סיבוב, אני חושב שהם יוכלו לנסוע. 

<אבי רמות:>
אם בתוך קרון יש ארבעה מקומות ישיבה. אתם דורשים שניים, בקרון בפועל יש ארבע. אמרתי, יש סטנדרט יותר גבוה ממה שדורשים פה, זה בסדר. במקום שני כיסאות יהיה אחד בטילט כזה? זה אפשרי. מה שנצטרך- - -

<היו"ר אילן גילאון:>
1.40 מטר. 

<אבי רמות:>
כן, זה אפשרי. 

<יעקב עילם:>
בפועל נכון להיום בקרונות יש, משני צדי הקרון, מקום לאנשים עם מוגבלות, עם כיסאות מתקפלים, וזה נותן מקום מאוד רחב לשני כיסאות ביחד להסתובב בו זמנית כמעט, כך שאין בעיה וכל הבעיות שמועלות- - -

<היו"ר אילן גילאון:>
אם ככה למה אנחנו מתעכבים? 

<יעקב עילם:>
זה זריקת סתם מלים, כי בפועל זה מה שקיים. 

<מירב גת:>
אז סליחה, ברשותך- - -

<היו"ר אילן גילאון:>
אומרים לך שזה בסדר, שזה אפשרי. 

<מירב גת:>
אני רק רוצה משפט אחד. מה שחשוב לי להדגיש שזה שבתקנות של מבנה קיים אנחנו באמת ירדנו מהדרישה בגלל הקטע של סבירות של עלויות, אבל יחד עם זה לרכבת הקלה, שעכשיו אנחנו בונים, מאוד חשוב לי שזה כן יהיה. 

<יעקב עילם:>
זה קיים בפועל. 

<אייל לב ארי:>
רק תיקון טכני בפסקה (10), 'הגוון המנוגד', שינינו לכל האורך ל'ניגוד חזותי לסביבתו'. 

לגבי פסקה (11), 'פנויה ממכשולים', אם במקום להיצמד לסיבוב בקוטר, אם יש טעם להפנות לתקן, לחלק 1. 

<שמואל חיימוביץ':>
אין טעם, אין צורך, מיותר. 

<אייל לב ארי:>
במקום הקביעה של סיבוב בקוטר של 150, להפנות לחלק 1 בתקן. 

<שמואל חיימוביץ':>
שם יש עוד אופציה, יש שתי אופציות ואנחנו מעדיפים את זאת. 

<נורית ניישטט:>
לי גם יש הערה כאן, להוסיף את המלה 'בשולי', חסרה המלה בשוליים. 

<היו"ר אילן גילאון:>
ב-(10)? 

<נורית ניישטט:>
כן.

<שמואל חיימוביץ':>
וכתוב פה מה? 

<אייל לב ארי:>
בניגוד חזותי לסביבתו.

<שמואל חיימוביץ':>
אז זה לא נכון, לרצפת הקרון. כי אחרת מישהו יעשה השוואה בחוץ ואז זה לא יכול להיות. 

<היו"ר אילן גילאון:>
טוב. הלאה. 

<אייל לב ארי:>
(מקריא): "(12) דלתות שקופות יסומנו בסימני אזהרה שגונם נוגד את הרקע;".

<נורית ניישטט:>
גם כאן יש לי הערה. בתקן בחלק 6 יש כבר הסכמה לגבי העניין הזה, שאלה שני צבעים נוגדים זה את זה, לא צבע אחד נוגד לסביבתו. אני מציעה להפנות את זה לחלק 6. 

<היו"ר אילן גילאון:>
איזה צבעים נוגדים? 

<נורית ניישטט:>
אני טעיתי ברישום, חלק 4, אבל הוא מפנה לחלק 6. בסדר. 

<אייל לב ארי:>
אז אנחנו מפנים בעצם לחלק 4. 

<שמואל חיימוביץ':>
אבל כרגע כפי שזה כתוב פה- - -

<היו"ר אילן גילאון:>
אפשר להבין כרגע איך נראית הדלת הזאת? לפי מה שכתוב פה כרגע, מה זה הניגוד? שאם זו דלת שקופה אז מסמנים את זה עם- - -

<נורית ניישטט:>
שני פסים בניגוד ביניהם, לא פס אחד בניגוד לסביבה, אין כזה דבר. וגם יש ספציפיקציות לגבי רוחבם, הכול מאוד ברור. 

<היו"ר אילן גילאון:>
בסדר.

<שמואל חיימוביץ':>
כאן כרגע אין הפנייה לחלק 4, אנחנו מוסיפים את זה? 

<נורית ניישטט:>
למה לא ל-6 ישר? 

<היו"ר אילן גילאון:>
אני מבקש, כשאתם שואלים שאלות כאלה, תעשו את זה קודם, אין סיבה להושיב פה ועדה שלמה כדי כן להפנות או לא להפנות. 

<אייל לב ארי:>
ההפניה צריכה להיות לחלק 4 ויש גם סעיף ספציפי לזה.

<היו"ר אילן גילאון:>
בסדר גמור. 

<שמואל חיימוביץ':>
סעיף בחלק 4 דן בדלתות זכוכית רחבות ולא בכל דבר צר. 

<אייל לב ארי:>
כי ההחלטה הייתה בעצם שאם אנחנו מפנים לסעיפים כבר יותר לא יהיה שינוי בתוך הסעיפים, בתוך ה- - - לא משנה. כרגע ההפניה היא לת"י 1918 חלק 4. 

(מקריא): "(13) משטח רצפת הקרונות יהיה מחומר מונע החלקה;
"(14) מסעדי יד שיותקנו לצד מעבר, במושבים המיועדים לאנשים עם מוגבלות, יהיו ניתנים להרמה ויסומנו בגוון הנוגד את סביבתו;" – זה גם ניגוד חזותי. 

<אבי רמות:>
ראובן, למה צריך את זה, שמשענת של כיסא, למה היא צריכה לעלות? 

<ראובן ברון:>
אני לא יודע, זה בא מהתקנות של 2003. 

<אבי רמות:>
חבר'ה, לקחתם את זה מהתעופה אולי, אבל זה לא רלוונטי- - - 

<ישראל אבן זהב:>
אנחנו במסעדים. יש אנשים שקשה להם להתיישב בתוך הכיסא, הוא חייב להרים את המסעד, בגלל שהכיסא צר, הוא מרים את המסעד, מתיישב ואז מוריד את מסעד היד. זה לא קשור בכלל ל- - -

<היו"ר אילן גילאון:>
של מה, של הכיסא או של הרכבת? 

<ישראל אבן זהב:>
של המושב עצמו ברכבת. אם רוצים לעשות בגוון ניגודי או לא, זה כבר- - -

<אייל לב ארי:>
השאלה אם צריך את הניגוד הזה. 

<שמואל חיימוביץ':>
הגוון מיותר. 

<מירב גת:>
השאלה למה, לכיסא, לרצפה, למה זה מנוגד? 

<אייל לב ארי:>
אנחנו משאירים את מסעדי היד, אנחנו מורידים את עניין הניגוד החזותי. 

<ראובן ברון:>
מדברים על המשענות של הכיסא? אוקי, בסדר. אבל יש מאחזי יד- - -

<אייל לב ארי:>
לא, זה מסעדי יד. 

<קריאה:>
אני עדיין טוען שהסעיף הזה מיותר. 

<אייל לב ארי:>
אז אנחנו מוחקים רק את הסימון בניגוד חזותי. 

(מקריא): "(15) יותקנו בה – 

"(א) מאחזי יד שיסייעו לאדם עם מוגבלות בכניסה לרכבת המקומית, בתנועה בתוכה וביציאה ממנה, ויאפשרו לו להיתמך בהם בעת תנועתו ובעת עמידתו;

"(ב) מאחזי יד אנכיים ואופקיים, על דופן הקרון סמוך למקום שהוקצה לאנשים הנעים בכיסא גלגלים, בטווח אחיזה, כמפורט בפרט 4 בתוספת השמינית1;".

<גבריאלה עילם:>
יש לי פה הערה, לגבי גובה מאחזי היד. אמנם יש פה הפניה לתוספת השמינית, אבל זה רלוונטי לפה. בתוספת השמינית אין התייחסות לגובה מאחזי יד על יד מקום ישיבה. מאחזי היד הם בגובה לאדם עומד. אדם שיושב וצריך מאחזי יד, צריך שהם יתאימו לו, אם נשים אותם בגובה 85, כמו שכתוב שם, הוא לא יוכל להשתמש בהם בכלל ולכן צריך להפריד. כשמפנים לתוספת השמינית צריך להפריד שם בין מאחזי יד ליד המושב שמיועדים לאנשים עם מוגבלות ומאחזי יד שמיועדים לאחיזה בעמידה לאורך הרכבת". 

<אבי רמות:>
אבל, גבי, כבר נקבע שיש מאחזי יד ליד המושבים. 

<גבריאלה עילם:>
לא, יש מאחז יד של המושב ויש מאחז יד לאורך הקיר, על יד המושב. אם המאחז הזה הוא בגובה 85 הוא לא משרת אף אחד, כי מי שיושב לא יכול להשתמש בו. 

<שמואל חיימוביץ':>
איפה יש סעיף על זה? 

<גבריאלה עילם:>
זה מעביר לתוספת השמינית. 

<שמואל חיימוביץ':>
אבל זה רק במקום שהוקצה לאנשים בכיסא גלגלים. 

<גבריאלה עילם:>
כן. זה עדיין גובה גבוה מדי לאדם שיושב. 85 סנטימטר זה לא גובה לאדם יושב, זה גובה לאדם עומד. 

<היו"ר אילן גילאון:>
לא הבנתי. 
<יובל וגנר:>
אנשים על כיסאות גלגלים, אני מחזק את הדעה הזאת, שהם נמצאים בעמדה הזאת, נעזרים במאחז היד הזה, הוא צריך להיות בגובה 70. מאחז אופקי בגובה 70, כי משתמשים בו. 

<שמואל חיימוביץ':>
על איזה מאחז אתה מדבר? 

<היו"ר אילן גילאון:>
איך אתם אוחזים? אני לא מבין. אתה מדבר על המעקות? 

<יובל וגנר:>
כן, כשאתה נכנס לחלל ישיבה שמותאם לכיסאות גלגלים, אתה יושב מצד מאחז, ואם המאחז כאן אז אנשים שהם על כיסא גלגלים, זה לא מאחז שהוא פונקציונאלי עבורם. צריך לזכור שגם הרכבת בתנועה, יש תזוזות, זה מאוד- - - אז פה זה צריך להיות בגובה של 70, 75, אבל בטח לא 85, 90. 

<קריאה:>
אבל בתוספת השמינית מופיע עד מטר, אז 75 קיים. 

<היו"ר אילן גילאון:>
אם קיים, קיים. שלום. 

<גבריאלה עילם:>
כתוב 75 עד מטר. 

<היו"ר אילן גילאון:>
צריך לעשות את זה עד 75. 

<שמואל חיימוביץ':>
אבי, ברכבת בירושלים, שיש שם את המושב המתקפל, יש שם מאחזי יד? 

<אבי רמות:>
מאחוריהם? בוודאי. 

<שמואל חיימוביץ':>
באיזה גובה? 

<אבי רמות:>
נדמה לי שזה משהו כמו 85-90. 

<שמואל חיימוביץ':>
ואם יעשו נמוך יותר, זה יפריע למושב להתקפל? או שאין קשר? 

<אבי רמות:>
בוודאי, לכן אני אומר שאני פה כאילו עובד סוציאלי ואני מנסה לייצג מהנדסים וזה לא פשוט, אבל אני משתדל. 

<היו"ר אילן גילאון:>
נמצא פה מהנדס הרכבת. 

<אלכס קרוסקין:>
אני סמנכ"ל הנדסה בסיטיפס. יש לנו מאחזים כמו שאבי אמר, אנחנו גם התרענו על זה במכתב שכתבנו למדינה שאנחנו לא יכולים לעמוד בתנאי הזה, זה המצב. 

<היו"ר אילן גילאון:>
בתנאי הזה שאתם לא יכולים להנמיך את זה ל-75 סנטים? 

<אלכס קרוסקין:>
אנחנו אפילו עוד לא ממש בדקנו את זה. אני לא יכול להגיד שטכנולוגית זה בלתי אפשרי, אבל אנחנו צריכים לעשות בדיקה. אני כרגע לא יכול להגיד לכם אם זה אפשרי או לא, אבל אפשר לבדוק את זה. 

<קריאה:>
באיזה גובה מתחיל החלון? 

<אלכס קרוסקין:>
אני לא זוכר, אני אבדוק ואני אגיד. 

<קריאה:>
ממילא אנחנו צריכים לבדוק כמה דברים ברכבת, אז בוא- - -

<היו"ר אילן גילאון:>
בסדר, זה יהיה במסגרת הבדיקה. אם זה דבר שהוא דרמטי כל כך, נראה לי שהוא לא כל כך בעייתי. 

<שמואל חיימוביץ':>
זה תלוי, כי יש חלונות מאוד נמוכים, אנחנו לא יכולים לעגן את זה לחלון. 

<היו"ר אילן גילאון:>
זה ייבדק על ידי המודד שלנו. 

<אייל לב ארי:>
השאלה גם לגבי מאחזי היד, היכן הם מותקנים. זה דבר שהוא בעצם נראה לי גם חסר. זאת אומרת גם המיקום ולא רק הגובה שצריך להתייחס. 

<נורית ניישטט:>
וגם הצבע, שזה לא צבע צהוב. זה יוצא צהוב, אבל תלוי מה הצבע. אם כל העמודים הם צהובים באותו אוטובוס- - - 

<היו"ר אילן גילאון:>
צהובים? זה לא מקובל עליי. מה זאת אומרת? בשום דבר לא יהיה צבע צהוב, שיהיה ברור.  שייך לפועל קטמון, אנחנו לא אוהבים צהוב. 

<שמואל חיימוביץ':>
(15)(ב) מגדיר את המקום. 

<נורית ניישטט:>
אם הצבעים הם כהים, צריך שיהיה בהיר, אם הם בהירים צריך שיהיה כהה. אני לא אומרת צבע ספציפי. 

<שמואל חיימוביץ':>
(15)(ב) לא מגדיר את המקום? 

<קריאה:>
למה זה לא מספיק מה שכתוב ב-(15)(ב)? 

<אייל לב ארי:>
זה מספיק? ומה עם היציאה? למשל כאן דובר על דופן הקרון, סמוך למקום שהוקצה לאנשים שנעים בכיסא גלגלים. לא צריך בכניסה? 

<שמואל חיימוביץ':>
יש דרישה גם ביציאה, בלי להגדיר בדיוק. אני חושב שזה מאוד מסובך להגדיר בדיוק את המיקומים והכול דרך תקנות. זה רק יסבך אותנו. 

<אייל לב ארי:>
נשארנו רק עם הגובה? 

<גבריאלה עילם:>
אבל זה כתוב בצורה כללית בתקנה. זה כן מופיע בתקנה פה בצורה כללית. 

<שמואל חיימוביץ':>
אוקי, אז זה מופיע בצורה כללית. 

<גבריאלה עילם:>
מאחזי יד שיסייעו לאדם עם מוגבלות, סעיף (15)(א).

<היו"ר אילן גילאון:>
בסדר. אתה יודע, אנחנו תמיד נופלים באותו פח, על פירוט היתר. 

<שמואל חיימוביץ':>
אני מסתכל עכשיו על אוטובוסים נגישים למשל, יש מאחזי יד בדלתות, אם היינו מגדירים מראש, זה היה יוצא משהו קשיח. שם הציעו משהו לא פחות טוב, עונה למטרה ובצורה קצת משונה, אלכסונית וכו', וזה טוב. 

<היו"ר אילן גילאון:>
זו גם דרך. אפשר לבטל את התקנות ולתת לטבע לעשות את שלו. 

<שמואל חיימוביץ':>
לא, יש מקומות שצריך להגדיר בדיוק ויש מקומות שצריך קצת להיות גמיש. 

<אבי רמות:>
לא רק צריך להיות גמיש, אילן, כמו שאתה אמרת, אתה כל פעם זורק בומברדייה, ואני לוקח את זה לצד החיובי של העניין, תשמע, הטכנולוגיות משתנות ואתה יודע שהן משתנות מהר ואני לא הייתי רוצה שיגידו בדיוק איפה המאחז, כי זה משתנה ועיצובים משתנים, והם הולכים לטובה, ולכן איזה שהוא מרווח של החלטה חייב ל- - -

<היו"ר אילן גילאון:>
תשמרו על מודולריות מסוימת, בהחלט. 

<אייל לב ארי:>
(מקריא): "(16) מאחזי יד, ולחצני עצירה אם הותקנו, יהיו בניגוד חזותי לסביבתם ויהיו בהתאם למפורט בפרט 4 לתוספת השמינית1;".

<שירה ילון חיימוביץ':>
יש לי הערה כאן בבקשה. 

<היו"ר אילן גילאון:>
תגידו, חבר'ה, אתם לא דנתם בסעיפים האלה? אתם לא מכירים את הסעיפים? זה נראה לי דיון מחדש לגמרי בכל העניין. 

<שירה ילון חיימוביץ':>
רק להוסיף פה שהיה ויש לחצן עצירה, לחצן עצירה יצוין בסמלול המציין שזה הוא לחצן עצירה. 

<קריאה:>
אבל כבר דיברנו על זה.

<שירה ילון חיימוביץ':>
דיברנו על דלת, לא דיברנו על לחצן עצירה. 

<קריאה:>
שם היה מדובר על לחצן פתיחה של הדלת, אבל העיקרון הוא אותו עיקרון. לא מבקשים פה איזה משהו חדש. 

<שירה ילון חיימוביץ':>
זה לא משהו חדש, זה רק לייחס את זה גם לזה. 

<היו"ר אילן גילאון:>
מה היום קיים ברכבת? מה מסומן על זה? 

<אבי רמות:>
מסומן כפתור דלת בצבע מנוגד. 

<קריאה:>
אבל זה לא לחצן עצירה, זה לחצן לפתיחת דלת. 

<קריאה:>
כתוב 'אם הותקנו'. 

<שירה ילון חיימוביץ':>
אני לא אומרת לך להתקין לחצן עצירה, היה ו- - -

<היו"ר אילן גילאון:>
אם הרכבת הקלה תתחיל להיות חאפרית ולאסוף עוד נוסע, אכפת לך? לא שהם יתחילו לעצור בתחנות ולאסוף נוסעים סתם, כדי להיות חאפרים. 

<קריאה:>
אבל אני רוצה שמי שנמצא שיידע על מה- - - 

<אייל לב ארי:>
השאלה לגבי ניגוד חזותי, גם להפנות לתקן לחלק 4. 

<שמואל חיימוביץ':>
הרמה של הניגוד החזותי זה ב-6. 
<נורית ניישטט:>
אנחנו לא מדברים על ניגוד חזותי, כאן כתוב 'לסביבתו' והמלה סביבתו היא מאוד אבסטרקטית ויכולה להטעות ולעמוד לפרשנויות שונות ולכן 'למקום שבו הוא מותקן' ולא סביבתו. 
<היו"ר אילן גילאון:>
אבל, נורית, רק כרגע דיברנו שאנחנו חייבים קצת אבסטרקטיות. 

<שמואל חיימוביץ':>
היא דווקא עוזרת לנו להגדיר את זה לתחום מאוד מוגדר, אם זה על עמוד, למשל, אז על העמוד עצמו ולא פתאום לכיסאות שמסביב.

<אייל לב ארי:>
אז ההפניה לחלק 4 נדרשת, אם כך. 

<שמואל חיימוביץ':>
אין שם תשובה לזה, מספיק להגיד את זה, אז האדם הסביר יבין ש- - - 

<היו"ר אילן גילאון:>
חבר'ה, אנחנו ההדיוטות לא עוקבים אחרי הדיון שלכם, המקצוענים. אני מצטער מאוד, אני רוצה להבין, בשפה של בני אדם, אמרתי, מה אתם מדברים? תפנו אותי ל-4, ל-6, אני לא אזכור אף פעם מה אתם מדברים בכלל. אז שנבין, איפה הבעיה? אני כרגע חוזר על מה ששירה אמרה על הלחצן, על מה אנחנו מדברים כרגע? ב-(17), בליטות העשויות להוות מכשול יסומנו בגוון נוגד את סביבתם. נורית, מה את רוצה שיהיה? 

<נורית ניישטט:>
אני בסך הכול הצעתי שבמקום המלה 'סביבתו', הפרשנות שלה יותר מדי רחבה, ולכן במקום שהוא מקובע בצבע נוגד, אם הוא על העמוד ואם העמוד הוא צהוב, אז שזה יהיה בצבע אחר- - -
<אבי רמות:>
אבל זאת הסביבה שלו, העמוד הוא הסביבה שלו.

<נורית ניישטט:>
לא, המלה סביבה יכולה ל- - -

<היו"ר אילן גילאון:>
אז מה המלה במקום סביבה? 

<נורית ניישטט:>
במקום שבו הוא מקובע. בשפה משפטית או יפה יותר, אבל זאת הכוונה. 

<אייל לב ארי:>
אז ההפניה לחלק 4 בעצם מפשטת ותשאיר את הסביבה. 

דיברנו על (16) ו- - - 

<קריאה:>
(17), יש הסכמה שזה מיותר. 

<היו"ר אילן גילאון:>
יפה, (18). 
<ראובן ברון:>
מה יש ב-(17) שאתם מוותרים? 

<אייל לב ארי:>
בליטות העשויות להוות מכשול יסומנו בניגודי גוון.

<ראובן ברון:>
למה זה מיותר? 

<קריאה:>
איזה בליטות יש שם? 

<ראובן ברון:>
היום אין, לא כתוב שחייבות להיות בליטות והן צריכות להיות מסומנות. אני אומר, אם תהיה איזה שהיא בליטה או משהו שיפריע לדרך- - - 

<קריאה:>
אבל זה לא רק בליטות, זה כל מכשול. 

<ראובן ברון:>
כל מכשול, שיהיה מסומן. 

<אייל לב ארי:>
אז מכשולים בעצם יסומנו בהתאם להוראות חלק 1. 

<שמואל חיימוביץ':>
2.9. 

<אייל לב ארי:>
אז אנחנו משאירים את (17)  רק משנים את הנוסח שלו שמכשולים יטופלו בהתאם לת"י 1918 חלק 1. 

<ראובן ברון:>
1 לא מדבר על צבעים, בואו נסגור את זה פה, שאם יהיה מכשול, זה כמו בחלק הראשון של 2003, זה פשוט יהיה בניגוד חזותי לסביבתו. 

<היו"ר אילן גילאון:>
נוריד את 'סביבתו'. 

<שמואל חיימוביץ':>
אני חושב שצריך להשאיר את סביבתו, למרות שיש סכנה של פרשנות אין דרך אחרת. 

<אייל לב ארי:>
ב-(17) המכשולים, הטיפול יהיה לפי חלק 1 ולפי חלק 4, אם יהיו. 

<היו"ר אילן גילאון:>
בליטות העשויות להוות מכשול יסומנו בגוון נוגד, עד פה בסדר. את 'סביבתם', במקום ש- - -

<אייל לב ארי:>
לא. מה שאנחנו צריכים לטפל זה כל נושא המכשולים, לא בליטות, באשר הוא, והוא יהיה צריך  להיות לפי 1918 חלק 1 ולפי חלק 4. 

<היו"ר אילן גילאון:>
אז במקום בליטות יהיה כתוב מכשולים יסומנו? 

<אייל לב ארי:>
כן. 

<ראובן ברון:>
סליחה שאני מתערב, ב-4 אין ניגוד חזותי. ככל שאני מכיר את 4 ואני חושב שאני מכיר לא רע, אורנה, בשבילך השאלה, אני לא מכיר שם חוץ מאשר על שילוט שכתוב שהכיתוב יהיה בניגוד חזותי, לא מופיע שם ניגוד חזותי אחר. אני לא זוכר. 

<אורנה ערן:>
נכון, אבל אנחנו מדברים על מכלול של ניגוד חזותי, לאו דווקא ב- - - 

<ראובן ברון:>
המכלול נמצא ב-6. 

<שמואל חיימוביץ':>
ב-6 יש את הפרמטרים שמודדים ניגוד חזותי. 

<ראובן ברון:>
כלומר זה יהיה בניגוד חזותי כמשמעותו, או אני לא יודע מה, בחלק 6 לתקן. 

<אורנה ערן:>
כן, וזה גם בתוך וגם בחוץ. זה נכון.

<שמואל חיימוביץ':>
המדידה של הניגוד החזותי לפי 6. 

<ראובן ברון:>
אבל זה ייקבע בחלק 4. 

<היו"ר אילן גילאון:>
חברים, זו פעם אחרונה שדיון כזה מתקיים פה, אני מודיע לכם. אני לא אקיים אותו יותר. שום דבר שהוא לא מהותי לא יבוא לשולחן הזה, לא להפנות ל-4, לא להפנות ל-18. זה דיון סתם, זה דיון סרק. 

<יוסף בוקר:>
רק הערה קטנה, את השילוט של 'מפני שיבה תקום' להוסיף שם ונכה; 'בפני שיבה ונכה תקום'. 

<שמואל חיימוביץ':>
מה זה נכה? אין מושג כזה.

<יוסף בוקר:>
יש אנשים שרק לגיל מבוגר מפנים את הכיסאות הקדמיים, אבל אם בא נכה, אין חובה לפנות את המקום הזה. 

<היו"ר אילן גילאון:>
אין שום חובה לפנות לשיבה, להיפך, יש מקום לנכים. 

<יוסף בוקר:>
יש שלט. 

<היו"ר אילן גילאון:>
איפה יש שלט כזה? בירושלים אולי.

<יוסף בוקר:>
בכל אוטובוס.

<שמואל חיימוביץ':>
זה עדיין לא אומר שזה חובה. 

<יוסף בוקר:>
ארבעת הכיסאות הקדמיים, או שלושה, יש שלט. 

<היו"ר אילן גילאון:>
אז כנראה צריך לכתוב את זה בניגוד, כי אני עוד אף פעם לא ראיתי את זה. אם אתה תיסע בתל אביב, אף אחד לא יקום לך, אל תדאג. 

<שמואל חיימוביץ':>
זאת שאלה באמת, אם צריך בתקנות לכתוב את זה. 

<היו"ר אילן גילאון:>
בפני שיבה תקום... אפשר גם לשים 'והדרת פני זקן' ו'כבד את אביך ואת...', אבל לא ראיתי את זה. אתה מחדש לי. 

<קריאה:>
ביוון ראיתי ברכבות במושבים שמייעדים לאנשים קשישים, יש תמונה של קשיש, נכה, אישה בהריון, ואלה תמונות. 

<שמואל חיימוביץ':>
הדרישה למושב כזה קיימת, גם השילוט קיים. 

<קריאה:>
הסמלול הזה קיים אצלנו? 

<שמואל חיימוביץ':>
בתקנות פה כתוב שצריך את זה. 

<היו"ר אילן גילאון:>
אנחנו נוסיף עוד כמה קטגוריות, אמרנו אישה בהריון, זקן, נכה ועוד. 

<שמואל חיימוביץ':>
יש סעיף על המקומות המיוחדים, הסימון שלו קיים. אז מה? על מה מדברים? על החובה לקום? זה כבר משהו אחר. 

<אייל לב ארי:>
(מקריא): "(18) יוקצו מקומות לפי התוספת השלישית, שיסומנו בהתאם לפרטים 1ב, 2 ו-3 בתוספת השנייה, כמפורט להלן: 

"(א) ארבעה מקומות לאנשים עם מוגבלות הנעים ללא כיסא גלגלים, מתוכם מקום ישיבה אחד לאדם המלווה בחיית שירות;

"(ב) שני משטחים לשני אנשים עם מוגבלות הנעים בכיסא גלגלים ששטחם יהיה לפי ת"י 1918 חלק 1 סעיף 2.7.4;".
<גבריאלה עילם:>
לגבי ההפניה לסעיף בת"י, ביטלנו את זה במקום אחר. דובר על המטר וחצי קוטר. 

<שמואל חיימוביץ':>
לא, זה מקום הישיבה שלהם. 

<גבריאלה עילם:>
מקום הישיבה יכול להיות או אליפסה או קוטר? 

<שמואל חיימוביץ':>
לא, מקום הישיבה זה 120 על 80. 

<היו"ר אילן גילאון:>
1918 חלק 1 אומר כמה? 120? 

<שמואל חיימוביץ':>
ההפניה פה לא נכונה. זה לקוטר סיבוב, לא למקום ישיבה. זו לא הפניה נכונה. ההפניה הנכונה לגודל משטח ישיבה של אדם עם מוגבלות מופיעה דווקא בחלק 3.1. מקום ישיבה לאדם עם מוגבולת שהגדרנו אותו בתקן זה 80 על 120. 

<יובל וגנר:>
שתי הערות. אחת לסעיף (א), לדעתנו הסעיף הזה צריך להיות מנוסח אחרת. לדעתנו המקום לאנשים עם מוגבלות שללא כיסאות גלגלים לא צריך להיות מוגדר 4 אבסולוטי אלא בכל כניסה. צריך ליצור מצב שלא משנה באיזה דלת מגיעים, יש מקומות כאלה. שלא יהיה מצב שפתאום מגיעים לכניסה שהיא לכאורה כניסה שסימנו ארבעה מקומות בפתח מסוים ואדם עם מוגבלות הגיע לפתח אחר וימצא את עצמו עכשיו בבעיה. לכן ההגדרה צריכה להיות כניסה. 
<היו"ר אילן גילאון:>
יש שלוש דלתות לכל קרון, וארבע גם.

<יובל וגנר:>
לכן אני אומר שההגדרה צריכה להיות שבכל פתח יהיה, לדעתי, המספרים פה הם עניין שאולי אבי יתייחס אליהם, אבל שני מקומות לכיסאות גלגלים ושני מקומות לאנשים עם מוגבלות בהליכה, ואז לא משנה לאיזה פתח אתה נכנס, אתה יודע שיש לך מקום פוטנציאלי. 

<היו"ר אילן גילאון:>
אבי, מה המשמעות? 

<אבי רמות:>
בפועל, מכיוון שהקרון, לפחות הקרון שאני מכיר, הוא 33 מטר ויכול להיות שיש קרונות עם גדלים קצת שונים היום, מכיוון שיש ארבע דלתות בכל מקום, המרחק בין דלת לדלת הוא מאוד קצר, כלומר אם אתה נכנס בדלת ואתה הולך שלושה צעדים הגעת כבר לדלת השנייה, כך שאין פה משמעות של בדיוק איפה הכיסא הזה, זה מאוד מאוד קרוב. 

<היו"ר אילן גילאון:>
העניין הוא בעיקר המעבר. 

<אבי רמות:>
המעבר צריך להיות פנוי, בוודאי. איפה הכיסא, זה עניין של עוד צעד אחד לכאן או לכאן. אין לזה כל כך משמעות. 

<יובל וגנר:>
אבל, אבי, אם אדם עם מוגבלות בהליכה, עכשיו הוא מתקשה, הוא יותר איטי, הוא נכנס כבר לרכבת, בשבילו ללכת עוד שלושה מטרים- - -

<היו"ר אילן גילאון:>
אבל יש הבדל בין אחד שנכנס עם כיסא ובין אחד שנכנס ללא כיסא ו- - -
<יובל וגנר:>
אלה שני מקרים שונים. 

<היו"ר אילן גילאון:>
אחד שנכנס בלי כיסא, אז הוא יושב, קודם כל יש לו את הזכות ראשון לשבת, ואם הוא לא בא, אז מישהו אחר יכול לשבת במקומו. 

<יובל וגנר:>
אבל מדובר פה על מקומות מיוחדים, השאלה אם יש אותם בכל כניסה. 
<היו"ר אילן גילאון:>
בארבע כניסות לקרון להכניס מקומות מיוחדים, נדמה לי שזה קצת בעיה. 

<יובל וגנר:>
אני חושב שזה פשוט, התורה של יוניברסל דיזיין מדברת על זה שבכל מקום יהיה את הכיסא הזה. שוב, אלה האנשים שהכי מתקשים, מוגבלי הליכה, ברכבת שהיא זזה, הם בהכי קושי.

<היו"ר אילן גילאון:>
אתה רוצה בכל דלת, גם לגבי כיסא גלגלים?

<יובל וגנר:>
זה ממילא יותר פשוט.

<היו"ר אילן גילאון:>
זה יותר מסובך.

<יובל וגנר:>
לא, זה הכי פשוט. זה ממילא משטח רחב ויש שם הכלה שמאפשרת. אז אם זה מקום אחד, או שניים, זה כבר לא משנה.

<אבי רמות:>
המקום, מה שנקרא מקום מיוחד, הוא לא כיסא מעוצב שונה, לכן לשים מדבקה ולהגיד 'זכות קדימה לאנשים עם מוגבלות'- - -

<היו"ר אילן גילאון:>
זה כל מה שנדרש? 

<שמואל חיימוביץ':>
אבי, זה לא מדויק. המקום לאדם שהוא לא בכיסא גלגלים, הגדירו שם מרווח לרגליים. אם זה רגל ישרה, אז המרווחים יותר גדולים. 

<אבי רמות:>
יש מרווחים לרגליים. עוד דבר אחד, בקרון, לפחות בקרון שאני מכיר, שוב, ואני מסייג את זה, כמו שאמרה גבי בהתחלה, אני מדבר על הרכבת הירושלמית, בכל קרון נכנסים 250 איש, בסך הכול 54 מקומות ישיבה. הרכבת הקלה, כמו מטרו, זה בעיקר נועד לעמוד ולרדת מהר, כלומר אין שם שפע אדיר של מקומות ישיבה. בדרך כלל אנשים עומדים ויורדים ולכן אין בעיה לשבת, אם אדם מוגבל, אין לו בעיה לשבת. אומר אילן שבתל אביב, והוא צודק בטח, מסתכלים בתקרה ולא רואים שמישהו זקן עומד ולא יכול לעמוד. שוב, מהניסיון שלי, ואני עושה בקרות זה כמעט ולא קורה ברכבת הקלה, אלא אם כן היא מפוצצת והיא מלאה בשעות הבוקר, לכן להגיד שיש זכות קדימה, אין בעיה לשים מדבקה 'זכות קדימה לאנשים עם מוגבלויות'. 

<יובל וגנר:>
אני חושב שבסוף שתאפשר, לא משנה אם יש קרון כזה, קרון יותר קטן, או קרון יותר גדול, כי אנחנו לא נדע הרי איזה קרונות יהיו, צריך להגדיר שבכל כניסה יהיה מקום גם לכיסא גלגלים וגם לאדם עם מוגבלות. 

<היו"ר אילן גילאון:>
אם זה אפשרי, למה לא. 

<אייל לב ארי:>
בעצם זה ליד כל כניסה. 

<יובל וגנר:>
בכל כניסה לפחות אחד. 

לגבי הסעיף השני, של המידות של כיסא הגלגלים. זה נכון שהגדירו מקום כ-1.20 מטר על 80, אבל צריך לזכור שהשתנו המידות קצת והיום יש גם כיסאות ממונעים שהם במידות גדולות יותר וגם יש את הספוטרים למיניהם, או קלנועיות למיניהן, שגדולות בהרבה מזה שאתה משתמש- - -

<שמואל חיימוביץ':>
יובל, דיברו על זה לפני שהגעת. בכל אופן יש הנחיה של משרד התחבורה לאפשר כניסה של ספוטרים מסוג A ו-B לתוך הרכבת הקלה, לגבי C המידות שלהם באמת גדולות, היום יש בעיה עם זה. 

<היו"ר אילן גילאון:>
אם אתה זוכר, יובל, כשאנחנו סיכמנו עם הרכבת הלא קלה, מה שסיכמנו הוא שכל כלי כה ממונע שיכול להיכנס, ייכנס. 

<יובל וגנר:>
נכון, אבל שוב, ההגדרה היא שכשמתקנים את ההפניה ל-1918, צריך לזכור פה שני פרמטרים, את הפרמטר של התמרון ואת הפרמטר של המיקום- - - 

<שמואל חיימוביץ':>
אז יש את רחבת הסיבוב לפני המקום. אבל מה שכן, צריך לעגן פה את מה שאמרתי קודם, שמשרד התחבורה הוציא הנחיה שזה יהיה כתוב בתקנות, שיותר לכיסאות ממונעים ולקלנועים מטיפוס A ו-B להיכנס לרכבת. 

<היו"ר אילן גילאון:>
זה נכון.

<שמואל חיימוביץ':>
זה צריך להיות כתוב פה. 

<היו"ר אילן גילאון:>
זה נכון. יש הסכמה עם הרכבת, אבל זה באמת לא מעוגן בתקנה. 
<הרצל רביניאן:>
ברגע שהנחיות המשרד מחייבות, לא צריך להכניס את זה לתקנות.

<שמואל חיימוביץ':>
ועוד איך.

<היו"ר אילן גילאון:>
לגמרי צריך, כי מחר זה ישתנה. היום יש בומברדייה, מחר יבוא מישהו אחר- - - 

<הרצל רביניאן:>
אבל ההגדרות של רכב A ו-B יכולות להשתנות מחר, אנחנו לא קובעים את ההגדרות. יש תקן שקבע את זה.

<היו"ר אילן גילאון:>
כל אדם שצריך לעלות עם רכב ממונע, שיוכל לעשות את זה. בעבר אנחנו הגענו לסיכומים, אבל לסיכומים האלה אין שום אחיזה חוקית, אלה רק הסכמות. 

<יובל וגנר:>
חשוב שזה יהיה מוגדר, כדי שגם בסוף אלה שמוכרים את הקלנועיות האלה, כשהם מוכרים הם יגידו, 'אתה קונה A ו-B אתה תוכל להיכנס לרכבת או לאוטובוס, אם אתה קונה C תהיה לך בעיה'. אז חשוב להגדיר את זה שזה יהיה רשום ויהיו לזה השלכות עקיפות.

<הרצל רביניאן:>
אני רוצה לבדוק את זה, אדוני היושב ראש. 

<היו"ר אילן גילאון:>
תבדוק את זה. 

<היו"ר אילן גילאון:>
בסדר. אנחנו קפצנו נושא כי נזכרנו בו. 

<אבי רמות:>
אז אנחנו נבדוק את זה. 

<אייל לב ארי:>
אנחנו כרגע ב-(18) לגבי (א), ארבעה מקומות ליד כל כניסה. 

<יובל וגנר:>
בכל כניסה בקרון יהיה לפחות מקום ישיבה אחד- - -

<הרצל רביניאן:>
אני מציע שכל הקרון יהיה כיסאות שמתאימים ל- - - בואו נעשה רכבת- - - 

<קריאה:>
אם אתה אומר בכל קרון, אז מספיק אחד. אם אתה אומר בכל כניסה, אז יש לך ארבעה. 

<היו"ר אילן גילאון:>
כמה אנשים רוצים לעזור ליובל פה? 

<יובל וגנר:>
בכל כניסה בכל הקרונות יהיה לפחות מקום ישיבה אחד ומקום לכיסא גלגלים. 

<שמואל חיימוביץ':>
לפחות שניים בכל קרון, לא? 

<היו"ר אילן גילאון:>
לא, יש ארבע כניסות לקרון. 

<הרצל רביניאן:>
אני חייב לציין פה משהו, שעולה פה לאורך כל הדיון; התקנות האלה עברו- - -

<היו"ר אילן גילאון:>
זה עולה לאורך כל הדיון ואני אגיד לך גם למה, אל"ף, כי אתם התרשלתם בעבודתכם והגשתם את המסקנות מאוד מאוחר, בי"ת, כי לא עשיתם דיון כמו שצריך להכין אותו לוועדה. זאת הסיבה. 

<הרצל רביניאן:>
אני לא חושב. על התקנות האלה עבדו הרבה זמן, היו הערות של כולם, עכשיו כל הערה חדשה, מתחיל  דיון מחדש. 

<קריאה:>
אתם לא התייעצתם.

<הרצל רביניאן:>
אל תגידו לא התייעצו. 

<קריאה:>
איתנו לא התייעצו. 

<היו"ר אילן גילאון:>
חבר'ה, עזבו, עכשיו אנחנו פה, אני מודיע כאן שדיון כזה לא יתקיים בהמשך בוועדה שאני עומד בראשה. הדברים חייבים להגיע לכאן ברזולוציה של מוכנות משויפת של מהנדסים ומשפטנים כדי שלא נביך את עצמנו פה בדיון הזה. אנחנו חייבים לסמוך על מי שהוא בעל מקצוע ולא כל אחד יאמר את הגיגיו ודעתו, אולי זה נראה כך, אולי אחרת. 

כן, יעקב.

<יעקב עילם:>
אני חושב שהדיון פה הוא לא נכון מתוך סיבה פשוט, אין פה אף מומחה לקרונות, מעלים פה כל מיני- - -

<היו"ר אילן גילאון:>
יש בומברדייה, אבל הם לא יכולים להיות.

<יעקב עילם:>
אין פה מומחה לקרונות ומעלים פה כל מיני נושאים מכל דלת, משתי דלתות, מארבע דלתות, משמונה דלתות, ואף אחד לא בדק את ה- - - 

<היו"ר אילן גילאון:>
למה? אבל אבי הציג כמה דלתות יש בקרון. 

<יעקב עילם:>
אנחנו יכולים לכתוב פה מה שאנחנו רוצים, אבל באופן מעשי זה לא יבוצע. 

<היו"ר אילן גילאון:>
וברכבת בירושלים אנחנו יודעים מה יש. מה יהיה בקרון התל אביבי, אין לנו מושג.

<יעקב עילם:>
אבל אין מקום מכל דלת כניסה ל- - - 

<היו"ר אילן גילאון:>
מה אתה מציע, יעקב? 

<יעקב עילם:>
בקרונות, כפי שאני מכיר אותם כיום ומה שהולכים לעשות גם בתל אביב, יש מקומות ישיבה לאנשים, מתוך ארבע כניסות ליד שתי הדלתות המרכזיות יש מקומות ישיבה לאנשים עם מוגבלות. 

<היו"ר אילן גילאון:>
ואלה גם הדלתות הנפתחות. 

<יעקב עילם:>
ואלה גם הדלתות האוטומטיות שנסגרות וכו' וכו' וכו' וכו', לא ניתן ליד כל דלת לעשות מקום ישיבה לאדם בכיסא גלגלים, אלא במקומות מוגדרים. 

<היו"ר אילן גילאון:>
לא, אבל פה אבי אמר דבר בדיוק ה- - -

<יעקב עילם:>
אני חושב שבדיון פה נורא קל לבוא ולסגור מספרים אבל זה לא מעשי. 

<היו"ר אילן גילאון:>
תשמע, יש השמשה ויש סימון, אלה שני דברים שונים. סימון מקום לאדם- - -

<יעקב עילם:>
אפשר לשים  סמלים כמה שרוצים, אבל- - -

<היו"ר אילן גילאון:>
לא, אבל על זה דובר, אני מבין שגם יובל מבין את זה, וגם אתה, כך ענית, אבי, נדמה לי. אמרת שלזה אתה מתכוון, זאת אומרת שליד כל פתח של כניסה יהיה סימול, סמלול, שכתוב שמקום זה מיועד לאדם עם מוגבלות, לדוגמה. אבל מבחינת היכולת שלנו להשמיש את זה, אפשר לעשות את זה רק במקומות- - - כי כיסא גלגלים, אתם אמרתם שאין בכלל שום בעיה, אני כן רואה בעיה. אם אתם נותנים ליד כל דלת שכיסא גלגלים יוכל לעמוד, איך? 

<שמואל חיימוביץ':>
אי אפשר להבטיח את זה. 
<היו"ר אילן גילאון:>
ודאי. אבי, אתם יכולים ליד כל דלת, כמה דלתות יש לקרון? 

<אבי רמות:>
ארבע.

<היו"ר אילן גילאון:>
בכל קרון יש ארבע? 

<אבי רמות:>
כן. 

<אלכס קרוסקין:>
בכל קרון יש שש דלתות וזה ארבע דלתות כפולות מסומנות לכניסה לבעלי מוגבלויות. 

<אבי רמות:>
אלה הדלתות הנגישות. 

<אלכס קרוסקין:>
כל צד שרכבת עומדת, רכבת זה שני קרונות, בכל קרון יש ארבע דלתות נגישות. 

<יובל וגנר:>
זה יותר ממה שאמרת, יעקב, אמרת רק שתיים. 

<אלכס קרוסקין:>
יש שני פתחים, ארבע דלתות אבל שני פתחים. דלת היא כזאת, ככה נפתחת דלת, יש ארבע כאלה שהן מסומנות ומונגשות. 

<היו"ר אילן גילאון:>
חברים, אני חייב להתקדם. אבי, אני שואל אותך, כדי לענות למה שכאן יובל מבקש, מה אתה יכול לעשות? הבנתי שאתם לא הבנתם אחד את השני, מה הוא מבקש ומה אתם- - -

<אבי רמות:>
אנחנו מבינים אחד את השני. אפשר לסמן, כמו שאמרנו, מקום קרוב מאוד, הכי קרוב לכל דלת, שהוא מיועד לאדם עם מוגבלות ואם יהיה קרון עם שש דלתות, נשים ליד כל אחת, 'מיועד לאדם עם מוגבלות'. לגבי כיסאות גלגלים, אני חושב שמה שמבוצע כאן, למשל בירושלים, שלעומת הדרישה של שני כיסאות גלגלים בכל קרון יש ארבעה כיסאות גלגלים בכל קרון, ואני אמרתי כבר בהתחלה, השבוע שעבר, שהרכבת הזאת היא מעבר לסטנדרט שנדרש בתקנות האלה וצריך להמשיך לדרוש שיהיה מעבר לסטנדרט שנדרש כאן. אני לא יודע אם אפשר לפצל את זה לדלתות, אלא צריך לעשות את זה בצורה הנדסית שמאפשרת את זה. יש פה מהנדס, אני לא יודע אם הוא מהנדס קרונות, אלכס, אבל אם הוא יכול להסביר את הסוגיה הזאת... לדעתי פירוט יתר פה בנושא הזה יתחיל לפסול אפשרות, למשל במכרז של תל אביב, שלא ייגשו למכרז כי טכנית אי אפשר יהיה לעשות ליד כל דלת כניסה מקום לכיסא גלגלים.
<היו"ר אילן גילאון:>
זה מה שעוד חסר לנו, שהנכים- - - 

<יובל וגנר:>
אני רוצה רגע להגיד, שככל שניתן בכל דלת אפשרית, אבל לבוא ולהגדיר רק ארבע, אז בסוף מה שיקרה זה שתהיה רק דלת אחת שינגישו אותה לכיסא גלגלים- - -
<שמואל חיימוביץ':>
אבל הגדירו לפחות שתיים כבר. שתיים מכל צד, הגדירו. 

<אבי רמות:>
בירושלים זה ארבע, אז מנסים לעשות את המקסימום. 

<היו"ר אילן גילאון:>
אז אתה תסמן את זה בכל המקומות, תשמיש את זה בדלתות המרכזיות שציינו אותן. בסדר? אתה מבין, אייל, איך לציין את זה? 

<אייל לב ארי:>
כן, יהיו לנו שני מקומות מותאמים לכל צד- - -

<שמואל חיימוביץ':>
מה פתאום? 

<אייל לב ארי:>
דלתות על ארבע, זה יוצא לכם ארבעה מקומות- - -

<שמואל חיימוביץ':>
בכל קרון? 

<קריאה:>
אבל אתה לא יודע אם מחר יהיה כיוון גם של שלוש דלתות. 

<יובל וגנר:>
תכתוב ליד כל דלת יהיה מקום אחד מסומן לבעלי מוגבלות. 

<היו"ר אילן גילאון:>
כן, קדימות לאדם עם מוגבלות, זה מה שצריך להיות. 

<אייל לב ארי:>
אנחנו נכנסים בדיוק לפירוט הזה של איפה שמים- - - ליד כל דלת או ליד הפתחים הנגישים, תחליטו. 

<שמואל חיימוביץ':>
אפשר לכתוב ליד הפתחים הנגישים. 

<היו"ר אילן גילאון:>
אז אם ככה לא עשינו שום דבר בעקבות מה שהוא אמר. ליד הפתחים הנגישים, אתם צריכים לעשות את כל ההכנות ההנדסיות כדי שיהיה מושב לזה. מושב רגיל, מותאם, שאתה רוצה לתת אותו לאדם עם מוגבלות, שהוא לא חייב לבוא עם אבזור, הוא לא צריך תמיד לבוא עם עגלה, יכול להיות לפעמים שיש לו גם מוגבלות אחרת, אנחנו מדברים על כל מיני דברים, שתינתן עדיפות לאדם כזה. תגיד לי, איך יזהו אותו? יזהו אותו על ידי כך שהוא יישב שם, זה הכול. 

<אייל לב ארי:>
אז דיברנו בעצם על בקרבת הדלתות הנגישות ויהיה סימון. 

<היו"ר אילן גילאון:>
זה משהו ברוח 'והדרת פני זקן' או 'בפני שיבה תקום'.

<אייל לב ארי:>
ב-(ב), לגבי המשטחים, מדובר על שני משטחים שכל אחד מהם יהיה בגודל של 80 על 120. השאלה אם נדרשת עדיין ההפניה לתקן. 

<שמואל חיימוביץ':>
לא. 

<אייל לב ארי:>
מוסיפים רק את הגודל של המשטחים בלי הפניות לתקן.

<יובל וגנר:>
למה שני משטחים? כל משטח שבסוף מוגדר, שיהיה מוגדר לפי זה. יכול להיות שבדלת אחת, בכניסה אחת, יהיה אחד, במקום אחר יהיה שניים. תשאיר את זה- - - 

<אייל לב ארי:>
אמרנו שני משטחים, אבל פה- - -

<שמואל חיימוביץ':>
לא כתוב שהם צריכים להיות יחד. 

<אייל לב ארי:>
אמרנו שהגודל של כל משטח כזה יהיה 80 על 120.

<שמואל חיימוביץ':>
יהיו לפחות שני משטחים, מה הבעיה? 

<יובל וגנר:>
לא כתוב לפחות. 

<אייל לב ארי:>
שני משטחים לפחות, וכל משטח כזה הגודל שלו 80 על 120.

<שמואל חיימוביץ':>
כן. 

<אייל לב ארי:>
לגבי הקלנועיות A ו-B, עדיין צריכים לבדוק. 

<היו"ר אילן גילאון:>
בודקים את זה. 

<אבי רמות:>
אני הוצאתי הנחיה גם לסיטיפס וגם לגבי האוטובוסים שקלנועית מסוג A, במידות שהכנסתי להנחיה, יכולים להיכנס ואנחנו לא מקבלים שום טענה של שום מסיע ש- - -

<היו"ר אילן גילאון:>
לא, אבי, אנחנו חייבים על זה סטטוס, אם זה לא הולך, מחוקקים. 

<אבי רמות:>
לגבי B - אני אבדוק את זה. 

<היו"ר אילן גילאון:>
אני לא יודע מה זה B, כמה זה B, רוחב של כמה? 

<אבי רמות:>
אני לא יודע מה זה B.

<היו"ר אילן גילאון:>
תבדקו מה הגודל המקסימלי של זה ולפי זה אנחנו נקבע את הסעיפים, כדי שבאמת היצרן או המוכר או הסיטונאי או הקונה יידע עם מה הוא יכול לעלות לרכבת.

<אבי רמות:>
אני מוכן להגיד מה אנחנו כתבנו עכשיו. אנחנו כתבנו שקלנועית ברוחב של עד 75 סנטימטר, באורך של עד 1.20 מטר ושמשקלה, בלי האדם שיושב עליה, הוא עד 130 קילוגרם, יכולים לעלות לתחבורה ציבורית. התברר, וגם בבדיקה שעשינו, שכמעט ואין כלים שהם חריגים מהמידות האלה ליחיד, קלנועית ליחיד. יש קלנועית זוגיות שזה כבר סיפור אחר, שהם לא יכולים לעלות- - -

<היו"ר אילן גילאון:>
ומה עם טרקטורון? 

<אלכס קרוסקין:>
השאלה, אבי, אם יש לזה רישוי, כי הפקחים שלנו לא יבואו עם מטר. 

<היו"ר אילן גילאון:>
לא, אין לזה שום רישוי. זה כיסא גלגלים, כעיקרון. 

<אבי רמות:>
אם יהיה חשד, תצטרך למדוד.

<היו"ר אילן גילאון:>
ההסכמה כרגע היא לא פורמלית ואם זה עובר דרך הפתח וזה עובר דרך המעבר, אז הוא נכנס. לא עושים שינויים דרמטיים. מה היה בעבר? לא נתנו לכיסאות ממונעים, מתוך כל מיני סיבות, של בטיחות, של כל מיני טענות, הגענו להסכמה וזה מנע מהרבה מאוד אנשים שיכלו שיהיה להם קונקשן רציף לעלות על הרכבת. 

<אלכס קרוסקין:>
זה בסדר גמור, אבל אנחנו נתקלים בתופעות שיש כאלה יותר גדולות, זוגיות כאלה, יש כאלה ש- - - 

<היו"ר אילן גילאון:>
בסדר, על זה צחקנו מקודם, ברור שזה לאדם בודד. מה זה זוגיות? יש גם טרקטורונים 4 על 4, אתה רוצה שהוא ייכנס עם זה? 

<אלכס קרוסקין:>
לא, טרקטורון ודאי שלא- - - 

<היו"ר אילן גילאון:>
לא, יש אנשים בלתי סבירים שיבואו עם בת זוגו, או היא תבוא עם בן זוגה, אני מכיר את האנשים האלה. אני תמיד מפנה אתכם אליי לחדר, שם יש את הפוסטר של אחמד יאסין ולמטה כתוב 'לא כל הנכים צודקים'. אז נכה שמגיע עם קלנועית עם שני בני זוג, אז הוא לא- - - בקיצור, לא צריך לתת לו להיכנס. 
<קריאה:>
מבחינתו הוא צודק מאוד. 

<היו"ר אילן גילאון:>
מבחינתו הוא צודק מאוד, כן, אבל מבחינת הסבירות- - - 

<אייל לב ארי:>
(מקריא): "(19) שלטים בקרון המתייחסים לשם התחנה הקרובה והתחנה הבאה יהיו כמפורט בפרט 1 בתוספת השמינית1; שם תחנת העצירה הקרובה יוכרז בתוך הקרון מיד לאחר עזיבת התחנה הקודמת וזמן סביר לפני עצירת הקרון בתחנה הבאה;".
<שירה ילון חיימוביץ':>
ששם תחנת העצירה הקרובה יוכרז בקצב מובן. להוסיף 'בקצב מובן'.

<היו"ר אילן גילאון:>
למרות שדנו בזה ודיברנו על כך. 

<שירה ילון חיימוביץ':>
דיברנו במקום אחר. 

<אבי רמות:>
את המונח 'קצב מובן' אנחנו מוכנים לקבל.

<מירב גת:>
עוד דבר, בסעיף מספר (5) כבר מדובר על הקטע שיהיה גם את השילוט האלקטרוני. למה פה לא? יש לי פה קצת בעיה עם הארגון של התקנות, בסעיף (5) כבר אישרנו שבכל קרון תהיה מערכת כריזה אוטומטית שתודיע על מספר הקו ויעדו לקראת העצירה ליד הרציף. שינינו את זה. ושילוט אלקטרוני של שמות התחנות שבקו הנסיעה והיעד הסופי. אז למה פה מדברים רק על הקטע של הקראה בלי הקטע של השילוט? שזה יהיה מסודר.

<שמואל חיימוביץ':>
(19) ו-(5) חופפים. 

<מירב גת:>
אבל זה לא חופף, כי ב-(19) חסר השילוט האלקטרוני וללקות שמיעה, הוא לא יכול...

<שמואל חיימוביץ':>
אז תורידו את (5). 

<אורנה ערן:>
מה זה כריזה? הקצב מתייחס לכריזה קולית, השילוט האלקטרוני זה שילוט אלקטרוני. 

<מירב גת:>
לא, מה שאני אומרת, שב-(19) לא כתוב שצריך  להיות גם שילוט אלקטרוני. 

<היו"ר אילן גילאון:>
לא צריך שיהיה כתוב. למה צריך? יש ב-(5). מירב, מופיע פעם אחת שיש שילוט אלקטרוני, מופיע פעם שנייה שיש כריזה. נכון, את צודקת לגבי הסדר, שזה מסודר משובש ולא טוב, אבל שני הדברים גם יחד מופיעים לכן אין בעיה. 
<שמואל חיימוביץ':>
אבל השאלה איפה הוא נשאר, האם נשאר (5)? 

<היו"ר אילן גילאון:>
בוודאי שנשאר. זה משהו אחר (5). 

<שמואל חיימוביץ':>
אז אין צורך לחזור פה. 

<היו"ר אילן גילאון:>
זה לא חוזר. על מה זה חוזר, שמוליק? 

<שמואל חיימוביץ':>
פה כתוב 'שם תחנת העצירה הקרובה יוכרז'.

<היו"ר אילן גילאון:>
יוכרז, ושם יש לך- - -

<שמואל חיימוביץ':>
בסדר. יהיה כתוב 'יוצג' ולא יוכרז ונגמר. 

<אורנה ערן:>
מצוין, יוכרז זה קולי, יוצג זה ויזואלי, אבל בהתייחס לסעיף (5), אייל, רק עכשיו, אחרי שמירב הקריאה, השלט האלקטרוני צריך להיות במקביל, הוא צריך להיות- - -

<מיכל שיק הר-טוב:>
לא, אבל יש הפניה לתוספת השמינית1. 

<אורנה ערן:>
לא, אני אומרת משהו אחר. 

<היו"ר אילן גילאון:>
היא אומרת שכשזה מוכרז זה גם יהיה כתוב באותו זמן. 

<ליאור קמזון קליין:>
לגבי שם התחנה, אני מבקש, אם אפשר, להכריז שם תחנה מלא לכבדי ראייה. למשל ברכבת הקלה, אנחנו יודעים כאן בירושלים שרחוב יפו, למשל, הוא רחוב ארוך לכן אם אפשר לבוא ולהגיד יפו 19, לדוגמה, ואז העיוור יוכל לדעת אם הוא ירד בתחנה הנכונה או שהוא צריך ללכת- - -

<היו"ר אילן גילאון:>
אולי אתה מתכוון שיציין גם יותר את הצומת הקרוב, כי 19 זה ממש לא אומר כלום. 

<שמואל חיימוביץ':>
או איזה אלמנט כמו שוק מחנה יהודה. 

<היו"ר אילן גילאון:>
יפו, ליד השווארמה של עבד. 

<אבי רמות:>
אל תצחקי, מבחינת תחנות אוטובוס, אישרנו במשרד התחבורה שיגידו בסכנין, ליד החומוס, או משהו כזה. 

<היו"ר אילן גילאון:>
זו הערה טובה, ליאור. 

<אלכס קרוסקין:>
אני רוצה להבהיר לכם, אני קראתי מה שכתוב פה, זה לא בדיוק מה שקורה ברכבת הקלה בירושלים. אני אגיד לכם מה קיים ותחליטו מה אתם רוצים לשים בתקנות. אצלנו יש דיספליי ויזואלי שמראה את תחנת היעד הסופית, כלומר את הכיוון. אם זה עונה להגדרה של מספר הקו, זה בסדר- - -

<שמואל חיימוביץ':>
לא, זה צריך להראות את שם התחנה הקרובה. 

<אלכס קרוסקין:>
זה קורא את שם התחנה הקרובה. אמרנו, את היעד הקרוב הראשון, וזה מתחלף בהתאם להתקדמות הרכבת. זה הדיספליי הוויזואלי לגבי שם תחנה וקו וכיוון. לגבי ההודעה הקולית, יש לנו הודעה קולית שמכריזה על שם התחנה בכניסה לתחנה, כלומר זה לא הודעה מראש, זה לא ביציאה מתחנה אחרת וזה בכניסה לתחנה, ההודעה היא בשלוש שפות והיא לא מציינת- - -

<היו"ר אילן גילאון:>
כמה זמן לפני הכניסה לתחנה? כאן נאמר, אחרי היציאה מהתחנה הבאה כדי שיהיה מספיק זמן. הרעיון שאתה על התחנה הבאה מכריז כבר עכשיו שאני אוכל להתכונן. 

<אלכס קרוסקין:>
אני מבין את זה, רק כרגע אין לנו את זה. 

<היו"ר אילן גילאון:>
אז משנים, זה כלום.

<אלכס קרוסקין:>
זה לא כל כך כלום. זה כל המערכת המרכזית, צריך לשנות אותה. טכנולוגית אפשרי. 

<היו"ר אילן גילאון:>
בטלפון כזה אתה משנה. 

<אלכס קרוסקין:>
לא, כי אלה הודעות מוקלטות וזה במערכת שמכריזה בהתאם ל- - -

<היו"ר אילן גילאון:>
והיום כמה זמן לפני ההגעה לתחנה אתם מכריזים? 

<אלכס קרוסקין:>
ממש בכניסה לתחנה.

<היו"ר אילן גילאון:>
זו בעיה. זה לא טוב. 

<אבי רמות:>
אילן, זה מתחיל בערך 20-30 שניות לפני, ועד שהוא מגיע הוא מספיק להגיד גם באנגלית וגם בערבית. 

<היו"ר אילן גילאון:>
אני לא יודע, אני יודע שאני לא מוגבל במיוחד ואני תמיד לחוץ מהדבר הזה, כשאני צריך לצאת. תמיד, ואם אני לא אספיק? ותמיד אני רוצה יותר זמן.

<יובל וגנר:>
אנחנו ראינו שיטה אחרת, שביציאה מהתחנה זה כבר פעם ראשונה מה התחנה הבאה, ולקראת התחנה הוא חוזר על זה. 

<היו"ר אילן גילאון:>
כן, זה מה שרצוי לעשות וזו לא בעיה טכנולוגית. זה כלום.

<אלכס קרוסקין:>
זו בעיה טכנולוגית.

<היו"ר אילן גילאון:>
כן, אבל זה דבר שהוא פתיר. שיהיה אזכור פעמיים, פעם כשיוצאים מה היא התחנה הבאה, ופעם כשמגיעים, לאיזה תחנה מגיעים. 

<אייל לב-ארי:>
זה מה שכתוב. 

<היו"ר אילן גילאון:>
אם זה מה שכתוב, אז מצוין. 

<יובל וגנר:>
מה שלא כתוב והוא אמר ולדעתי זה חשוב שיהיה כתוב בתקנות, זה עניין השפות. הרכבת בירושלים מכריז בשלוש שפות וזה נכון שזה יוגדר שזה יוכרז בשלוש שפות. 

<היו"ר אילן גילאון:>
אין לי התנגדות למה שאתה אומר, אבל אני לא עוסק בזה בעיקרון. יובל, זו נגישות, מה שאתה אומר, אבל לנו אין מנדט להתעסק בזה, יש שפות רשמיות. אני מכיר דודה שתרצה שזה יהיה ברומנית...

<אייל לב-ארי:>
(מקריא): "(20) לחצן לקריאת חירום ימוקם במקום נגיש לאנשים הנעים בכיסא גלגלים, בגובה שבין 85 ל-120 סנטימטרים מרצפת הקרון ויהיה מואר ומסומן בגוון ובמרקם הנוגד את סביבתו;", זה גם ישונה לניגוד חזותי. 
<היו"ר אילן גילאון:>
פה עוד פעם ה-85 ו-120, זה עונה לכל הדרישות, שמוליק?

<שמואל חיימוביץ':>
מבחינת נגישות של אדם בכיסא גלגלים זה מתאים, יש גישה צידית. 

<ישראל אבן זהב:>
אני פה מביע את בקשתה של נטע. הם ביקשו להרים את זה לגובה, מאחר שזה פניק באטם ולא צריך שכולם ישתמשו בזה ולרוב הם מפחדים שילדים ישחקו בזה, אז הם מבקשים שזה יהיה בגובה של אדם מבוגר, כמה שיותר גבוה, כדי שלא כל אחד ישחק עם זה. ואם אדם עם מוגבלות צריך ללחוץ על זה באופן מיידי, אז הוא יבקש ממישהו, אבל הבקשה שלהם שזה יהיה בגובה.

<היו"ר אילן גילאון:>
זו בקשה שאיננו מקבלים. אנחנו פונים להורים ללמד את הילדים שלהם שלא ללחוץ על כפתורים מיותרים. 

<אורנה ערן:>
פעם אחת מישהו ילחץ, יקבל קנס גדול וזה יהיה סימן לכולם. 

<אלכס קרוסקין:>
אצלנו הלחצן הזה לא מואר. 

<אבי רמות:>
הוא כן מואר, אני רוצה להסביר מה זה מואר. מה שאתה מתכוון, אלכס, שאין לו בפנים אור, אבל הוא מואר, כלומר רואים אותו. התאורה עליו והוא נראה בבירור ואני לא חושב שהוא צריך מנורה בפנים, אני חושב שצריך לראות אותו היטב. 

<היו"ר אילן גילאון:>
זה נקרא שאלת קיטבג מה שעשית עכשיו, אבל יאללה, אני מוותר לך. 

<שמואל חיימוביץ':>
לדעתי מואר זה עם תאורה פנימית. 

<היו"ר אילן גילאון:>
מואר זה עם אור פנימי, לא תאורה פנימית. 

<אייל לב-ארי:>
צריך להוריד את זה, לדעתי. 

<שמואל חיימוביץ':>
או שיהיה כתוב 'יהיה במקום מואר'. 

<היו"ר אילן גילאון:>
או שהאדם המוגבל יהיה מואר. 

<נורית ניישטט:>
כל הרכבת מוארת. 

<יוסף בוקר:>
לא, גברתי, אנשים כבדי ראייה לא רואים את השלטים האלה, זה דפוס רשת, הוא על רקע שחור והוא אפור ואנחנו לא רואים את זה בכלל.

<היו"ר אילן גילאון:>
בדיוק על זה אנחנו מדברים, שזה לא יהיה.

<יוסף בוקר:>
התקנה הקודמת אומרת שעל שלט של 30 על 15 עם נוריות צהובות, לא אדומות. 

<נורית ניישטט:>
אנחנו לא בסעיף הזה, אנחנו בסעיף של הלחצן לקריאת חירום, שהוא צריך להיות נראה לאנשים לקויי ראייה. על זה אנחנו מדברים עכשיו, לא על השלט. 

<שירה ילון חיימוביץ':>
רק הערה, הנושא של הסמלול, יצוין בסמלול המציין שזה לחצן חירום. 

<נורית ניישטט:>
וגם במקרה שלי, מנוגד ל- - -

<היו"ר אילן גילאון:>
שירה, מה שמים על זה? אני יודע שעל חנות של ברית מילה שמים שעון. מה צריך לשים? 

<שמואל חיימוביץ':>
איך את מסמנת את זה? 

<אייל לב-ארי:>
זה עניין שהוא קצת נוסחי, אבל הוא עדיין צריך לבוא ולהיות כאן באופן אחיד, גם לעניין הניגוד החזותי, לפי ת"י 1918 חלק 4- - -

<קריאה:>
למה לא 6? 

<אייל לב-ארי:>
כי כמו שהוסבר, חלק 4 אמור להפנות לעניין הניגוד החזותי, לעניין המדידה, העניין הטכני, הוא מפנה לחלק 6. זה מה שהוסבר כאן. 

<ראובן ברון:>
ב-4 אין שום דבר כמעט, חוץ מאשר אותיות שכתוב איך הן צריכות להיות בניגוד חזותי, כל היתר ב-6. אל תפנו ל-4. 

<קריאה:>
ראובן, אני בדקתי עכשיו, עשינו את זה, נשאיר את זה ונבדוק את זה  שוב. 

<אייל לב-ארי:>
אותו דבר גם לגבי ניגוד מישושי, זה בעצם המרקם הנוגד. והשאלה שלי, רק לשם הבהרה, שמואל, המידות האלה מאפשרות גישה חזיתית, צידית, לפי ה- - -

<שמואל חיימוביץ':>
חזיתית זה עד גובה 1.10 מטר, צידית אפשר גם על יותר מ-1 מטר. 

<אייל לב-ארי:>
השאלה אם לא להפנות לתקן עצמו ולא לקבע את ה-85/120.

<אבי רמות:>
תשאיר את המידות האלה, אייל. 

<אייל לב-ארי:>
(מקריא): "(21) פתחי הכניסה והיציאה בקרונות יובחנו בגוון הנוגד את הרקע שבסביבתם;". זו אותה הערה מקודם. 

"(22) לא יודבקו מדבקות על חלונות הקרון באופן שיסתירו את הנראה מחוץ לקרון לאדם העומד או היושב בתוך הקרון;".

<נורית ניישטט:>
ההערה שלי בגוף הקרון. היציאה והכניסה בקרונות יאובחנו בגוון הנוגד את גוף הקרון. סעיף (21).

<אייל לב-ארי:>
(מקריא): "(23) לא יותקנו מסגרות לרוחב החלון באופן שיסתירו את הנראה מחוץ לקרון לאדם היושב בקרון; 

"(24) תותקן אפשרות לפתיחה של כל דלתות הקרונות בו זמנית;".

<יעקב עילם:>
על ידי מי? כל אחד שילחץ על לחצן חירום זה ייפתח? אני יודע שלא, אבל... 

<אבי רמות:>
זה כאילו סעיף מיותר בתקנות האלה. 

<גבריאלה עילם:>
נכון, זה מיועד רק לקונדוקטור. 

<אבי רמות:>
אין פה משמעות של נגישות. 

<שמואל חיימוביץ':>
למה זה קשור לנגישות? אם כבר, היה ויכוח בפעם שעברה האם כל תחנה נפתחות כל הדלתות או לא. 

<אבי רמות:>
אפשר למחוק את זה, אין לנו בעיה. 

<היו"ר אילן גילאון:>
טוב. 

<אייל לב-ארי:>
טכנית, אפשר היה להגיד את זה גם על הפסקאות הקודמות שקראנו, עד כמה הן נוגעות לעניין של נגישות, אבל בסדר.

<שמואל חיימוביץ':>
לא, העניין אם הדלתות נפתחות אוטומטית או רק כנגד דרישה, זה בהחלט רלוונטי לנגישות. 

<אייל לב-ארי:>
(מקריא): "תחנת רכבת מקומית. 26ג. (א) הדרך מן המדרכה הסמוכה לתחנת רכבת מקומית עד לרציף וממנו אל הכניסה לרכבת המקומית, תהיה דרך נגישה לפי ת"י 1918 חלק 1 וחלק 2;"
<גבריאלה עילם:>
הערה. יש פה בעיה, כי הרכבת הקלה היא בדרך כלל חלק ממערכת שלמה של תחבורה ציבורית, כולל אוטובוסים, לפחות בירושלים זה כך, ואם מתייחסים רק לנגישות מהמדרכה הסמוכה ולא לנגישות להמשך של תחבורה ציבורית, לא עשינו כמעט כלום.
<שמואל חיימוביץ':>
במתקן מרכזי כתבנו משהו לגבי פס מוביל מהתחנות הסמוכות. צריך להוסיף שתהיה דרך נגישה מאמצעי התחבורה הסמוכים הציבוריים. 

<הרצל רביניאן:>
לא לבלבל בין דברים. תקנות הנגישות של התחבורה הציבורית מטפלות בתחנות אוטובוס. 

<היו"ר אילן גילאון:>
 צריך גם את הקשר ביניהם.

<הרצל רביניאן:>
בסדר, אבל הקשר ביניהם זה בתוך תחום השיפוט של הרשות המקומית והיא צריכה להסדיר את זה. 

<שמואל חיימוביץ':>
אף אחד לא אמר שזה לא הרשות המקומית.

<אייל לב-ארי:>
הכוונה שעדיין יהיה איזה שהוא רצף. אתם רואים שזה מגיע מהדרך, אז בעצם יהיה המשך מהחלק של התחנה המקומית, שיהיה רצף. 

<הרצל רביניאן:>
אני לא מצליח להבין, אתם רוצים שבין תחנת האוטובוס לבין תחנת הרכבת המקומית תהיה- - -

<שמואל חיימוביץ':>
כן, תהיה דרך נגישה.

<הרצל רביניאן:>
יפה מאוד, אז אני אומר, הדרך הנגישה הזאת היא של הרשות המקומית.

<שמואל חיימוביץ':>
אף אחד לא אומר שלא.

<הרצל רביניאן:>
אבל זה לא כאן לטפל בזה.

<שמואל חיימוביץ':>
בהחלט כן. 

<הרצל רביניאן:>
לא, ממש לא.

<שמואל חיימוביץ':>
למה לא? תסתכל בתקנות נגישות תחבורה ציבורית, חייבנו דברים בין התחנות הסמוכות לבין- - -

<הרצל רביניאן:>
אבל חייבת במקומות שהם תחנות אוטובוס, או מסופים, לא חייבת בדרך שהיא כללית. 

<ערן טמיר:>
זה לא מדויק, הרצל. בתוך מה שאתה כתבת, אתה החלת ב-(ב) על תחנת הרכבת המקומית את ההוראות של התוספת החמישית או התשיעית, שהן למשל מדברות על המצב שיש קשר בין תחנות האוטובוס לתחנת הרכבת. גם זה צריך לעבור דרך השטח האחר, אבל זה כבר נמצא בהפניה לתוספת החמישית והתשיעית. 

<גבריאלה עילם:>
זה לא נמצא פה. זה הסעיף הבא שאייל עוד לא הקריא. 

<ערן טמיר:>
נכון, זה בסעיף הבא, שהוא עוד לא הקריא. 

<גבריאלה עילם:>
זה מתייחס לאיך נראית תחנת הרכבת העל קרקעית והתת קרקעית, שגם שם יש בעיה, כי בתחנות על קרקעיות, ונגיד בתל אביב יהיו דברים שפה מתייחסים אליהם רק בתת קרקעיות, כמו למשל מכונות כרטוס וולידציה, שבירושלים, אני מבינה שאין בתחנות על קרקעיות ובתל אביב כן יהיו בתחנות העל קרקעיות. 

<ערן טמיר:>
אני אקריא מהתוספת התשיעית, 'דרך נגישה כהגדרתה בתקן כך וכך תחבר בין תחנות שבקרבת המתקן המרכזי שמשמשות לאמצעי תחבורה אחרים לבין- - -
<גבריאלה עילם:>
איזה תוספת? 

<ערן טמיר:>
התוספת התשיעית, פרט (1). 

<גבריאלה עילם:>
הרמתי ידיים. 

<שמואל חיימוביץ':>
לא, זה מתייחס למתקנים מרכזיים, אנחנו רוצים שזה יחול לא רק על מתקנים מרכזיים. שיהיה כתוב. 

<היו"ר אילן גילאון:>
למה אתה מתכוון 'מתקן מרכזי'? תחנת ארלוזורוב? 

<שמואל חיימוביץ':>
כן. היום תחנות מרכזיות נחשבות מתקנים מרכזיים, תחנות הרכבת לסוגיהן ותחנות מרכזיות, אבל הולך להיות פה משהו חדש עכשיו, זה התחנות התת קרקעיות בתל אביב. 

<קריאה:>
עכשיו מחילים את התוספת התשיעית על התחנות- - -

<היו"ר אילן גילאון:>
בכל מקום שבן אדם עולה או יורד, מה זה משנה? 

<שמואל חיימוביץ':>
לא רק בתחנות תת קרקעיות הדרך הנגישה הזאת. זה מה שמבקשים פה, שהדרך הנגישה בין סככות אוטובוס בקרבת מקום לבין הסככות של הרכבת הקלה תהיה נגישה, מה לא הגיוני בזה? זה לא דרך התוספת התשיעית.

<היו"ר אילן גילאון:>
שיהיה ברור, כל מקום שאדם יורד או עולה לכלי התחבורה. 

<שמואל חיימוביץ':>
אפשר לכתוב 'כמו בתוספת התשיעית'. 

<ראובן ברון:>
אבל זה בתקנות דרכים, שמוליק. 

<שמואל חיימוביץ':>
למה? 

<היו"ר אילן גילאון:>
בסדר, מקובל. 

<ראובן ברון:>
אנחנו מפנים פה ל-1918 חלק 1 ו-2. 1 מיותר כיוון ש-2 מפנה ל-1. אז שיהיה יותר פשוט.

<שמואל חיימוביץ':>
רק לפרוטוקול הערה קטנה, כתוב פה שהדרך תהיה מהמדרכה הסמוכה, כלומר שאם יש תחנה שהגישה אליה זה משתי מדרכות, כלומר משני צדי רחוב, צריכות להיות שתי דרכים נגישות, כלומר שתי מעליות. תודה. 

<היו"ר אילן גילאון:>
לא הבנתי כלום, אבל כנראה שא תה צודק. 

<שמואל חיימוביץ':>
בתחנה תת קרקעית צריך לרדת מהמדרכה הסמוכה. אם זה מתחת לדרך מנחם בגין בתל אביב ויורדים אליה פעם בצד ימין של הדרך ופעם בצד שמאל, אז אי אפשר שרק בצד אחד לתת את המעלית. זה הכול.

<גבריאלה עילם:>
אבל אם תהיה דרך נגישה מצד אחד לצד שני, לעבור את הכביש? 

<שמואל חיימוביץ':>
לא, כתוב מהמדרכה הסמוכה. כתוב. 

<יעקב עילם:>
---את התוואי של הרכבת לפני שאתה מעלה נוסעים. אי אפשר סתם לזרוק מלים- - -

<שמואל חיימוביץ':>
יעקב, יש מקומות שהתחנות האלה הן- - -

<יעקב עילם:>
אין מקומות, אל תמציא דברים סתם ככה באוויר.

<שמואל חיימוביץ':>
לא המצאתי, אמרתי- - -

<יעקב עילם:>
אתה המצאת. תלמד את ה- - -

<היו"ר אילן גילאון:>
על שמוליק אי אפשר להגיד שהוא ממציא. אם הוא ממציא, הוא ממציא המצאות טובות. 

<אייל לב-ארי:>
(מקריא): "(ב) על תחנת רכבת מקומית שעל פני הקרקע יחולו הוראות התוספת החמישית ועל תחנת רכבת מקומית תת קרקעית יחולו הוראות התוספת התשיעית, למעט פרטים 9 ו-14 בה, ככל שהוראות כאמור אינן סותרות פרק זה, ואת הוראות חלק ח1 בתוספת השנייה לתקנות התכנון והבנייה;"
<גבריאלה עילם:>
אני מבקשת להעיר פה לגבי ההפניה, לתחנות שעל פני הקרקע יחולו הוראות התוספת החמישית- --

<היו"ר אילן גילאון:>
אין לי מושג מה את מדברת.

<גבריאלה עילם:>
הוראות לתחנות אוטובוס בתקנות אלה, בתקנות של תחבורה ציבורית ושם יש התייחסות לדברים מסוימים, חלקם לא רלוונטיים לרכבת, כמו למשל רחבת היערכות שנועדה לאוטובוס שיוציא את הרמפה- - -

<שמואל חיימוביץ':>
מה שלא רלוונטי לא חל עליה. להוסיף 'לפי העניין'. 

<גבריאלה עילם:>
זה דבר אחד. ודבר שני, יש חלקים שמופיעים בתוספת התשיעית פה, השמינית  או התשיעית, ולא מופיעים בתוספת החמישית, כמו שאמרתי קודם, מכונות כרטוס ומכונות ולידציה לא מופיעות בתוספת החמישית, אבל הן כן קיימות בתחנות עיליות בתל אביב. בירושלים אין את זה בתחנות העיליות, זה בתוך הרכבת, ובתל אביב כן יהיה.

<שמואל חיימוביץ':>
אז בתל אביב צריך להבהיר שהדרך הזאת תהיה נגישה, שלא יעשו לנו שם פתאום קרוסלה. 

<גבריאלה עילם:>
נכון. 

<ראובן ברון:>
אני מציע שהנוסח פה יהיה שונה, כפי שהסברתי בפעם הקודמת, להפריד בין תחנות שנמצאות מתחת לקרקע או בתוך מבנה, אלה יופנו לתוספת התשיעית, והיתר לתוספת החמישית. כלומר לא רק מתחת לקרקע, אלא גם תחנות שתהיינה בתוך מבנה. 

<שמואל חיימוביץ':>
כרגע לא מדברים על זה, אבל יכול להיות שפעם יהיה מבנה עילי שישמש כמתקן של רכבת קלה. 

<ראובן ברון:>
תיאורטית זה יכול להיות.

<שמואל חיימוביץ':>
יש להניח שאם היו בונים מרכז מסחרי בעתיד- - -

<היו"ר אילן גילאון:>
ראובן, אתה רואה למרחוק וזה יפה. 

<ראובן ברון:>
בעיני רוחי.

<שירה ילון חיימוביץ':>
כשדיברנו על הנושא של הכריזה החיצונית דובר שלא צריך להכניס את זה לגבי הקרון, כי יש בתחנה. עכשיו הוציאו פה 14, זה הכריזה. אם מחריגים את הנושא של הכריזה לא ברור לי איפה נושא הכריזה החיצונית מטופל, כשבן אדם נמצא מחוץ לרכבת איפה יש כריזה שמודיעה לו מה הרכבת.

<היו"ר אילן גילאון:>
לאיזה סעיף את מתייחסת? 

<שירה ילון חיימוביץ':>
בסעיף שאנחנו נמצאים בו עכשיו, כתוב שיחולו הוראות התוספת התשיעית, למעט 9 ו-14, 14 זה מ ערכת הכריזה. לא ראיתי סעיף אחר שמתייחס ספציפית למערכת כריזה חיצונית. 

<קריאה:>
בתוספת השמינית. 
<היו"ר אילן גילאון:>
מה זה חלק ח1? 

<שמואל חיימוביץ':>
זה התקנות בחוק התכנון והבנייה, בקשר למבנה חדש.

<היו"ר אילן גילאון:>
אז איך אתה מתייחס לכריזה? 

<שמואל חיימוביץ':>
זה לא קשור לכריזה.

<קריאה:>
זה מופיע בתוספת השמינית, כאן בתקנות האלה.

<היו"ר אילן גילאון:>
יחולו הוראות התוספת התשיעית, למעט פרטים 9 ו-14. 

<שמואל חיימוביץ':>
כי הם לא רלוונטיים לענייננו.

<שירה ילון חיימוביץ':>
אוקי, בסדר, כשנגיע לתוספת השמינית נצטרך את התקנות שם. 

<אייל לב-ארי:>
(מקריא): "(ג)  ברציף של תחנה יותקן סימן מאתר, כמשמעו בתקנות התכנון ולפי ת"י 1918 חלק 6, לדלתות הנגישות ובניצב למסלול ההליכה עד קרבת דלתות הקרון". 

<גבריאלה עילם:>
זה בעייתי בחלק מהמקרים בתחנות העיליות כיוון שהיא לא עוצרת בדיוק באותו מקום, כך שלעשות סימן מאתר- - -

<שמואל חיימוביץ':>
למה שהם לא יעצרו באותו מקום? 

<קריאה:>
למה? תשאל את הנהגים. 

<שמואל חיימוביץ':>
אבל אפשר לדרוש את זה. 

<קריאה:>
אי אפשר לדרוש. 

<אלכס קרוסקין:>
אני עוצר באותו מקום. יכול להיות שהייתה פה ושם תקלה, אבל בעיקרון זה עוצר באותו מקום. בבדיקות שאנחנו עשינו זה עוצר במקום, יש גם סימון לנהג בתחנה איפה לעצור. 

<ישראל אבן זהב:>
בנסיעת מבחן שאני נסעתי, הוא כמעט ולא עצר במקום. 

<אבי רמות:>
זה היה בערך חודשיים לפני ההפעלה, אלכס. 

<ישראל אבן זהב:>
זה לא היה חודשיים לפני ההפעלה, זה היה יום לפני ההפעלה. 

<אלכס קרוסקין:>
יכול להיות, מאז היו גם קצת שינויים, כרגע הוא עוצר במקום. 

<היו"ר אילן גילאון:>
טוב. אנחנו נעשה הפסקה פה ואנחנו ממשיכים בשעה 14:00. 

<הישיבה ננעלה בשעה 12:00.>
